Boris Johnson jawab tidak ketika diasak supaya letak jawatan PM

Boris Johnson menolak gesaan pembangkang dan beberapa Ahli Parlimen (MP) partinya sendiri, Konservatif, supaya meletak jawatan, sebaliknya terus berjuang untuk menyelamatkan jawatan Perdana Menteri (PM), tatkala kritikan terhadapnya memuncak.

Pada 2019 lalu, Johnson memperoleh majoriti terbesar daripada partinya dalam tempoh lebih 30 tahun, kini berjuang untuk terus mengekalkan kuasa setelah beberapa siri pendedahan berkaitan parti yang diadakan dikediamannya di Downing Street ketika negara itu melaksanakan ‘lockdown’ akibat Covid-19.

Johnson telah berulang kali meminta maaf bagi beberapa pihak yang terlibat dalam acara itu, sambil menjelaskan beliau tidak pasti berapa jumlah individu yang hadir.

Bagaimanapun, beliau menghadiri parti yang dikatakannya sebagai ‘acara kerja’ pada 20 Mei 2020 yang mana kakitangan telah diberitahu untuk “membawa minuman keras mereka sendiri”.

Johnson pada Selasa berkata tiada siapa yang memberitahunya bahawa perhimpunan itu bertentangan dengan peraturan Covid-19 yang dikenakan ketika itu.

“Saya mengharapkan pemimpin saya (Johnson) memikul tanggungjawab susulan tindakan yang mereka lalukan,” kata MP Konservatif yang menyokong Britain keluar daripada Kesatuan Eropah, David Davis kepada Parlimen.

David memetik kenyataan MP Konservatif Leo Amery kepada Neville Chamberlain yang menjadi Perdana Menteri Britain pada 1937 hingga 1940 berhubung cara Chamberlain mengendalikan perang pada 1940: “Anda telah duduk di sana terlalu lama demi kebaikan yang telah anda lakukan. Atas nama Tuhan, pergi.”

Ditanya secara terus oleh MP pembangkang sama ada beliau akan meletak jawatan, Johnson berkata “tidak”.

Menggulingkan Johnson akan menyebabkan United Kingdom dalam keadaan tidak menentu selama berbulan-bulan, sama seperti Barat menangani krisis Ukraine, selain akan bergelut dengan gelombang inflasi yang dicetuskan oleh pandemik Covid-19, dengan inflasi Britain meningkat ke paras tertinggi dalam hampir 30 tahun.

Untuk membolehkan Johnson dicabar, 54 daripada 360 Ahli Parlimen Konservatif di Parlimen mesti menulis surat tidak percaya terhadapnya dan diserahkan kepada pengerusi Jawatankuasa 1922 parti itu.

Jawatankuasa 1922, juga dikenali sebagai “the 22”, ialah jawatankuasa khas MP Konservatif yang bermesyuarat setiap minggu apabila Dewan Rakyat bersidang. Biasanya ia dipengerusikan MP paling kanan, dipilih oleh ahli jawatankuasa dan mempunyai pengaruh besar dalam Parlimen.

Berdasarkan analisis akhbar The Times, seramai 58 MP Konservatif sekarang ini telah mengkritik Johnson secara terbuka.

Saingan utama dalam Parti Konservatif termasuk Canselor Perbendaharaan Rishi Sunak, 41, dan Setiausaha Luar Liz Truss, 46. – Agensi


Pakej taubat RM20 tular dalam media sosial perlu disiasat: Idris

Jabatan Agama Islam negeri diminta menyiasat kemunculan laman sosial yang menawarkan pakej taubat dengan bayaran RM20.

Menteri di Jabatan Perdana Menteri (Hal Ehwal Agama) Senator Datuk Idris Ahmad berkata siasatan itu perlu bagi mengesan mereka yang terbabit dengan pakej berkenaan untuk diambil tindakan, lapor Bernama.

“Nak bertaubat kena bayar duit ini adalah tidak betul dan jika tidak mempunyai ilmu, kita mudah ditipu orang lain.

“Allah suruh kita mengajar dan belajar jadi orang berilmu kerana dengan adanya ilmu, kita tidak mudah ditipu,” katanya pada sidang media pada Majlis Sumbangan Inspirasi Qaseh Ramadan dan Aidilfitri 1443 Yayasan Pembangunan Ekonomi Islam Malaysia (YaPEIM) kepada 70 anak yatim di Kampung Sungai Petai, Changkat Jering di sini hari ini.

Beliau diminta mengulas penyebaran iklan di laman media sosial mengenai pakej sesiapa yang ingin bertaubat dikenakan bayaran RM20.

Idris turut menggesa agensi di bawah kementeriannya seperti YaPEIM agar menyantuni golongan miskin dan tidak hanya menunggu di pejabat.

“Kita minta semua pegawai agensi yang terlibat dengan masyarakat supaya pergi mencari mereka dan biarlah kita sendiri pergi santuni mereka,” katanya.

Beliau juga berkata pihaknya memutuskan untuk membentuk sebuah jawatankuasa bagi membantu golongan rentan.

“Jawatankuasa itu juga mempunyai pelan tindakan bersama agensi lain supaya pengisian khidmat tersebut diberikan kepada mereka yang tinggal di situ termasuk yang terlibat dengan pusat pemeliharaan kanak-kanak,” katanya.

Semalam, Perdana Menteri Datuk Seri Ismail Sabri Yaakob berkata Jawatankuasa Khas Kabinet Melindungi Golongan Rentan ditubuhkan bagi melindungi kebajikan golongan rentan khususnya kanak-kanak, orang kurang upaya, wanita dan warga emas.

Idris juga berkata Tabung Amanah YaPEIM telah membuat agihan dana sebanyak RM655.91 juta yang memanfaatkan 6.59 juta penerima sejak 1985 hingga 31 Mac tahun ini.


DAP tanya kerajaan Ismail Sabri takut TikTok kah?

DAP hari ini mempersoalkan penangkapan bekas Ahli Dewan Negara (Senator) Siti Aishah Shaik Ismail semalam kerana didakwa memuat naik video TikTok sebagai reaksi keputusan kerajaan menarik balik subsidi.

Pengerusi Biro Media Sosial DAP Syahredzan Johan berpendapat tidak ada sebab mengapa tindakan seperti ini, yang boleh dianggap tidak berkadar, perlu diambil ke atas seseorang yang hanya membuat video TikTok mengkritik kerajaan.

“Adakah tindakan yang diambil terhadap Siti Aishah disebabkan video TikTok itu telah menjadi begitu tular, sehingga menyebabkan ada pihak yang rasa tidak senang dengan video tersebut?

“Ia menimbulkan persoalan sama ada kerajaan kini merasakan bahawa video TikTok boleh mengancam kedudukan mereka, sehingga perlu mengambil tindakan sedemikian.

“Adakah Kerajaan kini takut dengan video TikTok?,” katanya dalam kenyataan di Facebook beliau hari ini.

Siti Aishah sebelum ini memuat naik video di TikTok mengenai isu subsidi yang kononnya akan dihapuskan pada 1 Julai sehingga menimbulkan kemarahan rakyat.

Susulan itu, polis menangkapnya setelah menerima aduan dan menyerbu rumahnya, selain merampas beberapa peralatan.

Suruhanjaya Komunikasi dan Multimedia Malaysia (MCMC) juga telah mengambil keterangannya berhubung video TitTok itu.

24 Jun lalu, Perdana Menteri Datuk Seri Ismail Sabri Yaakob mengumumkan harga ayam di pasaran tidak akan diapungkan dan harga siling baharu akan diumumkan kelak.

Sebelum ini, Ismail Sabri yang juga Naib Presiden UMNO berkata kerajaan tidak lagi memberikan subsidi kepada penternak ayam bermula 1 Julai bagi mengurangkan bebanan kenaikan harga barangan termasuk ayam.

Selain itu, kerajaan turut mengumumkan kawalan harga siling ayam dan telur ayam serta subsidi minyak masak berbotol antara dua hingga lima kilogram dihentikan bermula tarikh sama.

Mengulas lanjut, Syahredzan mengingatkan bahawa kerajaan sepatutnya sedar bahawa isu subsidi dan harga barang yang menjadi asas kepada video Siti Aishah tersebut adalah isu yang telah membelenggu rakyat untuk sekian lama.

“Inilah sebab mengapa video tersebut telah mendapat 2.5 juta tontonan, lebih 142,000 sukaan (likes) dan lebih 43,000 kongsian (shares),” katanya.

Sehubungan itu, Syahredzan menggesa kerajaan memberi ruang kepada suara-suara menentang dan menjunjung hak untuk bersuara serta memberi pendapat yang termaktub dalam Perlembagaan Persekutuan.

“Jangan bungkam suara yang tidak sehaluan dengan Kerajaan!,” katanya.

Ketika pentadbiran Tan Sri Muhyiddin Yassin sebagai Perdana Menteri sebelum ini, UMNO mendakwa berhak mengkritik kerajaan Perikatan Nasional (PN) walaupun parti itu adalah sebahagian daripadanya dan mempunyai pemimpin yang berada dalam Kabinet.

Naib Presiden UMNO Datuk Seri Mohamed Khaled Nordin, berkata walaupun UMNO berada dalam kapal yang sama, namun parti itu tidak sepatutnya menyokong secara semberono terhadap apa sahaja tindakan dan dasar kerajaan PN.

Bagaimanapun, kerajaan PN ketika itu tidak pernah mengambil tindakan menyekat mana-mana pihak untuk mengkritik, termasuk mereka yang menyebarkan pelbagai tohmahan mengatakan kerajaan lemah.


Dulu tolak kerjasama bipartisan kini DAP syor Anwar dilantik jadi TPM

Susulan kegagalan Datuk Seri Anwar Ibrahim mendapat sokongan untuk dilantik sebagai Perdana Menteri, de facto DAP, Lim Kit Siang mencadangkang pembentukan ‘kerajaan perpaduan’ dengan ketua pembangkang itu dilantik menjadi Timbalan Perdana Menteri.

Menjadikan pandemik Covid-19 sebagai alasan, Ahli Parlimen Iskandar Puteri itu berkata langkah berkenaan membolehkan pembentukan ‘Kabinet Perang’ yang membabitkan semua kuasa politik di Parlimen bagi melawan penularan Covid-19.

Kit Siang juga mendakwa ‘Kabinet Perang’ yang mencerminkan perpaduan Parlimen itu boleh mengubah nasib Malaysia yang gagal dilakukan kerajaan Perikatan Nasional (PN) selama 20 bulan lalu.

“Sekiranya hanya ada dua nama untuk jawatan Perdana Menteri, seorang boleh dilantik sebagai Perdana Menteri dan seorang lagi sebagai Timbalan Perdana Menteri untuk membentuk kabinet perang yang melibatkan semua kuasa politik di Parlimen untuk memenangi perang melawan penularan wabak Covid-19 sebelum Pilihan Raya Umum ke-15 dalam masa 18 bulan,” katanya dalam kenyataan hari ini.

Untuk rekod, blok pembangkang yang merangkumi DAP, PKR dan AMANAH di bawah Pakatan Harapan (PH) sebelum ini menolak cadangan kerjasama bipartisan Perdana Menteri sementara Tan Sri Muhyiddin Yassin

Muhyiddin dalam ucapan ‘Bersama Memulihkan Negara’ berkata dukungan bipartisan di Dewan Rakyat dan Dewan Negara, serta inklusif dengan pengiktirafan kepada part-parti pembangkang untuk memainkan peranan semak dan imbang yang lebih efektif dan menyeluruh.

Namun, cadangan itu ditolak mentah-mentah oleh blok pembangkang .

Dalam kenyataan media itu juga, Kit Siang turut memberi angka-angka kes jangkitan Covid-19 di negara ini, seolah-olah mahu menunjukkan kegagalan kerajaan PN untuk melawan Covid-19.

“Kabinet Perang tersebut perlulah mencerminkan perpaduan Parlimen untuk mengubah nasib negara kita yang sedang kalah selama 20 bulan dengan wabak Covid-19 dengan membawa dasar-dasar dan strategi baharu untuk mengawal wabak ini dan mengembalikan harapan, keyakinan, dan kepercayaan rakyat kepada satu pendekatan yang melibatkan ‘keseluruhan masyarakat’,” katanya.

Kit Siang turut mengaitkan nama Almarhum Tunku Abdul Rahman, selain Perlembagaan Persekutuan dan Rukun Negara, sebagai batu loncatan untuk meletakkan Anwar di kerusi Timbalan Perdana Menteri, jika Datuk Seri Ismail Sabri Yaakob dilantik sebagai Perdana Menteri.

“Parlimen perang ini perlulah membentuk perpaduan negara untuk memerangi wabak Covid-19 dengan Ahli-ahli Parlimen memainkan peranan di dalam pelbagai Jawatankuasa Pilihan Khas Parlimen, bukan sahaja untuk memerangi Covid-19, tetapi juga untuk menyediakan negara kita untuk pemulihan ekonomi dan kehidupan untuk memenuhi aspirasi Bapa Malaysia, Tunku Abdul Rahman, di mana Malaysia menjadi satu “sinar cahaya dalam dunia yang kelam dan terganggu”.

“Kabinet Perang dan Parlimen Perang ini perlulah dibentuk di atas batu asas Perlembagaan Persekutuan dan Rukun Negara dan sistem monarki berperlembagaan yang berteraskan demokrasi berparlimen, doktrin pemisahan kuasa, kedaulatan undang-undang, tadbir urus yang baik, dan penghormatan kepada hak asasi manusia,” kata Kit Siang.


PM Pakistan dakwa AS dalang gerakan guling kerajaan

Perdana Menteri (PM) Pakistan Imran Khan enggan tunduk terhadap gesaan pembangkang supaya meletak jawatan dan menuduh Amerika Syarikat cuba menggulingkan kerajaannya, ia susulan undi tidak undi tidak percaya bakal dijalankan di Parlimen pada Ahad ini.

Parti pembangkang bertindak membawa usul tidak percaya terhadap Imran dan menuntut peletakan jawatannya kerana didakwa terlibat dalam salah urus dasar ekonomi dan luar negara tersebut.

Bekas bintang kriket berusia 69 tahun itu berkata dalam ucapan kepada rakyat membuat pendirian tidak akan meletakkan jawatan dan menentang campur tangan asing dan menolak tuduhan yang dibuat pihak lawannya.

“Undi akan berlangsung pada hari Ahad. Apa pun keputusannya, saya akan menjadi lebih kuat. Saya tidak akan membiarkan konspirasi ini berjaya walau apa pun,” katanya dalam ucapan tersebut.

Dalam pada itu, Imran yang juga memimpin Parti Pakistan Tehreek-e-Insaf (PTI) itu menyuarakan visinya untuk menjadikan Pakistan lebih kukuh daripada segi ekonomi dan berikrar melaksanakan dasar luar yang bebas serta memerangi rasuah.

Imran yang menjadi perdana menteri pada 2018, berkata terdapat cubaan anasir luar untuk melemahkan kerajaannya.

Kerajaan Imran berdepan cabaran paling serius daripada parti pembangkang utama negara itu.

Parlimen Pakistan dijangka mengundi usul berkenaan bagi menentukan sama ada kerajaan mempunyai majoriti dalam badan perundangan 342 kerusi itu.


Pindaan Perlembagaan perlu supaya Peguam Negara bertanggungjawab

Veteran DAP Lim Kit Siang berkata keputusan Hakim Datuk Azimah Omar dalam kes fitnah yang difailkan bekas peguam negara (AG) Tan Sri Mohamed Apandi Ali terhadapnya menunjukkan keperluan untuk pindaan perlembagaan untuk menjadikan peguam negara bertanggungjawab terhadap sebarang keputusannya.

Beliau berkata, pindaan itu perlu sekiranya satu perempat ahli parlimen (AP) menuntut usul substantif untuk mengkaji semula keputusannya di parlimen.

Dalam satu kenyataan hari ini (Isnin, 25 Julai), Ahli Parlimen Iskandar Puteri berkata untuk ini menjadi kenyataan, kedua-dua Perlembagaan dan Peraturan Mesyuarat Dewan Rakyat perlu dipinda.

“Maksud kuasa ‘tidak adil’ dan ‘tidak boleh dikaji semula’ peguam negara di bawah Perkara 145 Perlembagaan atau menggunakan kata-katanya yang tepat, ‘penolakannya yang membingungkan untuk mendakwa (Datuk Seri) Najib Razak dan keengganannya untuk mendapatkan bantuan undang-undang daripada agensi antarabangsa bagi menyiasat skandal 1MDB (1Malaysia Development Bhd) di bawah Seksyen 8(2) Akta Bantuan Bersama dalam Perkara Jenayah 2002’, telah dipertimbangkan dalam penghakiman (Hakim Azimah),” katanya.

Sebelum ini Hakim Azimah dilaporkan menolak saman itu.

Penghakiman setebal 100 muka surat yang dikeluarkan pada Khamis (21 Julai) adalah bukti yang paling jelas dan mendedahkan bahawa Apandi secara terang-terangan menunjukkan tidak berminat dan tidak ambil peduli terhadap peraturan asas undang-undang.

Kit Siang juga menekankan penghakiman Hakim Azimah, khususnya mengenai tiga perkara:

(I) Keputusan Apandi yang sangat membingungkan untuk membebaskan Najib dan memilih naratif fantastik mengenai derma yang tidak terbukti”;

(II) Keberanian Apandi untuk menutup penyiasatan (NFA/KUS) walaupun tidak mengesahkan dengan betul apa-apa butiran dan bukti sebenar derma oleh kerabat diraja Arab Saudi yang tidak dinamakan, dan walaupun menyedari bahawa RM42 juta telah dipindahkan ke akaun peribadi Najib daripada SRC; dan

(III) Penolakan Apandi yang sama ada untuk menerima atau menawarkan bantuan undang-undang bersama daripada peguam negara Switzerland dan Jabatan Kehakiman Amerika Syarikat untuk menyiasat skandal 1MDB (bagi mengesan wang yang disedut dari bidang kuasa Malaysia)”.

Kit Siang juga merujuk kepada keputusan Hakim Azimah di mana beliau berkata:

“Walaupun prerogatif peguam negara tidak boleh dibenarkan dan tidak boleh disemak di mahkamah, ia sama sekali tidak bermakna hak prerogatif itu tidak boleh diteliti di ruang awam.

“Sudah tentu, tiada peguam negara patut menguatkuasakan secara kehakiman untuk bertindak dalam apa-apa cara, tetapi bagaimanapun, cara dia melaksanakan hak prerogatif dan budi bicara yang sama akan tetap terbuka untuk dipersoalkan dan dikritik.

“Jika tidak, maka kuasa peguam negara adalah mutlak, dan perundangan asas sudah memberitahu bahawa kuasa mutlak boleh merosakkan secara mutlak.”


Warga emas tunggu mayat anak seminggu dalam rumah

Pakaian yang telah dicuci dibiarkan tergantung di luar flat tiga bilik selama seminggu.

Ia adalah kelainan daripada apa yang diketahui jiran sebagai rutin harian pasangan ibu dan anak yang tinggal di tingkat lima flat di Blok 85 Commonwealth Close, Singapura.

Namun, pada tengah hari Selasa (21 Jun), seorang lelaki berusia 54 tahun, dikatakan sebagai anak lelaki, ditemukan meninggal dunia di dalam flat berkenaan.

Dia telah meninggal dunia selama kira-kira seminggu, manakala ibunya, yang berusia 80-an, bersedih, menurut akhbar Shin Min Daily News.

“Sepasang kasut kulit juga dibiarkan kering di bawah sinar matahari selama seminggu, namun dia tidak pernah mengambilnya, yang saya rasa pelik,” kata penduduk tingkat lima Boey Sook Kam, 68, kepada The Straits Times pada petang Rabu.

Boey, seorang tukang cuci sambilan yang tinggal bersama anak dan suaminya berkata lelaki itu, yang tingginya kira-kira 1.8 meter, akan menyidai pakaian untuk dijemur sekitar jam 8.30 pagi.

Sesekali, dia melihat lelaki itu meninggalkan flat dan kembali dengan makanan atau barangan runcit.

Ibunya akan keluar dari rumah pangsa untuk menyiram tanamannya di koridor.

Polis terpaksa memanggil seorang tukang kunci untuk masuk ke flat itu, kerana ibunya tidak bertindak balas apabila pintu diketuk, menurut laporan Shin Min.

Raungan dilaporkan kedengaran apabila polis berjaya masuk dan mendapati lelaki itu terbaring di lantai ruang tamu.

Boey, yang tinggal di flatnya selama 27 tahun berkata kedua-dua ibu dan anak lelaki itu menyendiri dan mengelak daripada berinteraksi dengan jiran.

Dia menambah bahawa dalam dua hari lepas, dia kadang-kadang tercium bau busuk ketika berjalan ke lobi lif, tetapi tidak memikirkannya.

Kebanyakan penduduk lain di tingkat yang sama, serta mereka di atas dan di bawah, memberitahu ST bahawa mereka tidak terhidu apa-apa yang salah dan mengetahui tentang kematian itu hanya apabila enam kereta polis dan ambulans tiba di blok berkenaan pada petang Selasa.

Tetapi jiran sebelah rumah, yang enggan dikenali, berkata bahawa dia dan suaminya telah mengesan bau busuk dari unit itu selama kira-kira seminggu.

Dia menambah bahawa suaminya, menghubungi polis pada Isnin, setelah bau itu semakin menyengat hidung.

Polis Singapura berkata mereka dimaklumkan mengenai kes kematian luar biasa di Blok 85 pada jam 12.38 tengah hari Selasa.

Lelaki itu disahkan meninggal dunia di tempat kejadian oleh paramedik. Polis tidak mengesyaki perbuatan keji, dan siasatan sedang dijalankan.


Tuan Ibrahim bidas Ketua Pemuda UMNO dedah gambar pertemuan tertutup

Datuk Seri Tuan Ibrahim Tuan Man membidas Ketua Pemuda UMNO, Datuk Asyraf Wajdi Dusuki selepas mendedahkan gambar pertemuan tertutup dengan pemimpin tertinggi parti itu yang tular baru-baru ini.

Timbalan Presiden PAS itu berkata persetujuan sudah dicapai sebelum ini supaya pertemuan tersebut tidak didedahkan tetapi nampaknya Asyraf yang tidak terbabit dalam mesyuarat tersebut sengaja menularkan gambar semasa perbincangan itu berlangsung.

“Tak betul, dia merapu! Dia (Asyraf Wajdi) tak terbabit pun dalam mesyuarat itu. Bahkan sudah diingatkan agar tidak keluarkan gambar yang beliau ambil sebab pertemuan tertutup,” katanya dalam satu hantaran menerusi ciapan di Twitter.

Tuan Ibrahim juga menafikan dakwaan Asyraf kononnya Bersatu menawarkan 47 kerusi sekiranya parti itu bekerjasama dengan Perikatan Nasional (PN) pada Pilihan Raya Umum Ke-15 (PRU-15).

Baru-baru ini, Asyraf Wajdi berkongsi gambar pertemuan membabitkan pemimpin utama kedua-dua parti iaitu Presiden UMNO, Datuk Seri Dr Ahmad Zahid Hamidi dan Timbalan Presiden UMNO, Datuk Seri Mohamad Hasan; dengan Presiden PAS, Tan Sri Abdul Hadi Awang serta Tuan Ibrahim.

Asyraf menerusi satu hantaran di Facebook berkata, pertemuan itu berlangsung sehari sebelum PAS membuat keputusan kekal bersama BERSATU-PN dengan parti itu turut memaklumkan ditawarkan 47 kerusi boleh menang oleh Bersatu jika menyertai PN.

“Dia (Asyraf Wajdi) mungkir janji. Hanya empat orang yang tahu perincian perbincangan.

“Tawaran 47 kerusi tidak pernah disebut dalam perbincangan itu,” katanya.

Pada 13 Oktober lalu, Abdul Hadi memutuskan untuk memperkukuh kerjasama dalam PN atas prinsip penyatuan ummah dengan keputusan itu dicapai pada Mesyuarat Jawatankuasa Kerja PAS Pusat.


Pendaki Malaysia rai Aidilfitri di Kem Induk Everest

Bagi Pasukan Malaysia Everest 2023 (ME’23), sambutan aidilfitri kali ini amat bermakna, apabila mereka menyambut 1 Syawal di Kem Induk Everest (EBC) setelah 14 hari menempuh perjalanan sejauh 77 kilometer.

Misi pasukan itu diketuai Azim Afif Ishak, 35, bersama rakannya Muhammad Hawari Hashim, 33; Awang Askandar Ampuan Yaacub, 55, dan; Tiong Ling Yang. 30.

Turut serta pendaki wanita yang juga Pengurus Pasukan ME’23, Ayu Wanirah Naharuddin 30 tahun, menurut TV3.

Mereka yang tiba di EBC kelmarin, memulakan penyesuaian diri sejak 7 April lalu dengan aktiviti trekking.

Menurut Azim, pendakian kali ini berkonsepkan perpaduan.

Meskipun mengakui sedih beraya tanpa keluarga, perasaan itu perlu dilupakan seketika untuk menjayakan misi menawan Everest.

Ketika ini, mereka dilapor sedang menjalani latihan dan penyesuaian diri di Khumbu Icefall.

Ekoran kejadian salji lebat di EBC semalam, menyebabkan mereka perlu menunggu 2 hingga 3 hari lagi sebelum menyambung pendakian.

Pasukan ME 2023 bertolak ke Nepal 2 April lalu dan dijangka memulakan misi yang tertangguh tahun lalu bermula awal Mei ini.


Hanya BN dan PH dapat liputan televisyen, kenapa tak saksama: Muhyiddin

Pemilik saluran televisyen perlu memberi liputan saksama terhadap parti-parti yang bertanding dalam Pilihan Raya Negeri (PRN) Melaka kerana kekangan sepanjang tempoh berkempen kali ini, kata Tan Sri Muhyiddin Yassin.

Pengerusi Perikatan Nasional (PN) itu mempersoalkan langkah pihak saluran televisyen dan pengamal media arus perdana yang cenderung memberi lebih banyak liputan kepada calon Barisan Nasional (BN) dan Pakatan Harapan (PH) seolah-olah hanya dua parti tersebut sahaja bertanding di Melaka.

“Semalam saya melihat dalam televisyen nampaknya macam tak ada parti lain bertanding.

“Barisan Nasional saja, dan Pakatan Harapan sedikit sebanyak. Macam PN tak ada langsung,” katanya pada program Pentas PRN Melaka yang turut disiarkan secara langsung di Facebook.

Keadaan tersebut menurut Muhyiddin adalah tidak saksama dan adil kepada calon PN, walhal sepatutnya liputan di kaca televisyen perlu seimbang diberikan kepada parti yang bertanding dalam PRN Melaka.

Beliau menggesa supaya Perdana Menteri Datuk Seri Ismail Sabri Yaakob dan Menteri Komunikasi dan Multimedia Tan Sri Annuar Musa agar meneliti keadaan tersebut kerana PN juga berdepan kesukaran memperkenalkan calon-calon mereka kepada orang ramai.

“Saya minta YAB Perdana Menteri, menteri penerangan, Tan Sri Annuar Musa dan juga pihak televisyen yang ada, media, berlaku adil supaya dalam situasi sukar di waktu pandemik Covid-19 ada ruang dan peluang memperkenalkan parti kita dan calon-calon kita yang bertanding di negeri Melaka ini,” katanya lagi.

Selain itu, Muhyiddin turut menggesa kerajaan memberikan kelonggaran terhadap kekangan berkempen secara bersemuka, dengan meminta calon-calon bertanding dibenarkan bertemu pengundi.

“Sebagai contoh, supaya calon-calon kita yang bertanding ini diberikan lebih banyak kemudahan, kebebasan untuk boleh turun (berkempen).

“Pasal kalau calon tak turun berjumpa dengan pengundi, saya kira agak tidak memberikan gambaran yang baik, seolah-olah kita ini sombong, tak sedia jumpa (pengundi).

“Maklumlah di kampung mereka berharap kita datang berjumpa tapi ada halangan dan sekatan,” katanya lagi.

Terdahulu, Annuar erkata kerajaan bersedia menimbang untuk memberi ruang kepada calon PRN Melaka termasuk dari pembangkang untuk berkempen menerusi saluran televisyen dan radio rasmi kerajaan.

Annuar berkata ini kerana kerajaan memahami kesulitan dialami semua parti politik terutama calon baru untuk berkempen dalam suasana norma baru.

“Saya faham masalah mereka dan saya terima hakikat bahawa ada orang cakap ia sedikit ‘handicap’ (sulit) terutama kepada calon baru.

“Walaupun parti politik memperkenalkan kaedah baru (berkempen), tetapi masih (ada keperluan) memberi peluang kepada mereka muncul di rangkaian televisyen.


Kanak-kanak 5 hingga 12 tahun diberi vaksin Covid-19: Khairy

Kementerian Kesihatan (KKM) akan memberi vaksin Covid-19 kepada kanak-kanak berusia lima hingga 12 tahun, kata Menterinya Khairy Jamaluddin hari ini tetapi tidak menyatakan bila suntikan akan dilakukan.

Sehubungan itu katanya Malaysia akan membuat pembelian vaksin Pfizer untuk tujuan itu.

“Menerusi keputusan panel Pentadbiran Makanan dan Ubat-ubatan (FDA) Amerika Syarikat yang mengesyorkan suntikan Pfizer bagi individu berusia lima hingga 12 tahun, Malaysia akan teruskan usaha perolehan Pfizer untuk kanak-kanak,” katanya menerusi kenyataan di Twitter, hari ini.

Beliau berkata KKM akan turut meneliti pilihan bekalan vaksin lain yang berada di pasaran seperti Sinovac untuk dimasukkan dalam Program Imunisasi Covid-19 Kebangsaan (PICK) kanak-kanak.

Selasa lalu, panel FDA mengesyorkan vaksin Pfizer untuk kanak-kanak berusia lima hingga 11 tahun, selepas penelitian agensi berkenaan mendapati manfaat suntikan itu melebihi risiko.

FDA dijangka memberi lampu hijau tidak lama lagi, sekali gus membuka jalan kepada 28 juta kanak-kanak Amerika layak menerima suntikan itu menjelang pertengahan November ini.

Pada 20 September lalu, kerajaan melancarkan program PICK Remaja berusia 12 hingga 17 tahun.

Laman sesawang KKM, COVIDNOW menunjukkan sehingga Rabu, 62 peratus atau 1,951,450 remaja telah lengkap divaksinasi, manakala 82.4 peratus atau 2,592,048 remaja lagi menerima sekurang-kurangnya satu dos.


Hampir 100 wanita Mesir angkat sumpah sebagai hakim

Hampir 100 wanita Mesir menjadi kumpulan pertama wanita mengangkat sumpah menyertai Majlis Kehakiman negara itu, hari ini.

Daripada jumlah itu 48 hakim penolong kaunselor dan 50 lagi naib kaunselor.

Mac lalu, Presiden Mesir, Abdel Fattah Al-Sisi mengarahkan perlantikan hakim wanita dalam majlis kehakiman dan bahagian pendakwa raya awam, iaitu dua badan kehakiman yang sebelum ini hanya dikuasai hakim lelaki, sejajar dengan persediaan negara itu untuk memperkasakan golongan wanita dalam sektor kehakiman.

“Perlantikan itu adalah hadiah yang sangat bermakna untuk kaum wanita di Mesir,” kata Naib Presiden Majlis Kehakiman Mesir, Taha Karsoua.

Menurutnya, hakim wanita itu dilantik untuk menjalankan tugas yang sama dengan hakim lelaki dalam mengadili dan menyelesaikan pertikaian bagi semua isu di mahkamah.

Majlis Kehakiman ditubuhkan pada 1946, merupakan badan bebas yang secara eksklusif mengadili pertikaian pentadbiran, kes dan rayuan displin, serta isu berkaitan dengan keputusannya.

“Saya sangat berbangga dilantik sebagai hakim di Majlis Kehakiman ini. Ia menjadi sebahagian daripada badan pentadbiran kehakiman, dan merupakan satu penghormatan,” kata Reem Moussa, hakim baharu yang mengangkat sumpah.

Jelasnya, sebelum ini sangat mustahil bagi seorang wanita untuk menjadi hakim di dewan ini kerana lebih dari 75 tahun ianya dipegang oleh hakim lelaki.

“Hari ini adalah hari kemenangan bagi wanita Mesir. Perlaksanaan ini menetapkan kesamarataan antara lelaki dan wanita dalam sektor perkerjaan,” katanya.

Sementara itu, Majlis Kebangsaan Mesir untuk Wanita (NCW) mengalu-alukan perlantikan hakim wanita menganggotai Majlis Kehakiman dan berharap ini merupakan usaha untuk menunjukkan keinginan politik memperkasakan kaum wanita.

“Impian golongan wanita sebelum ini akhirnya menjadi realiti, saya sangat gembira dapat melihat detik bersejarah ini apabila martabat kaum wanita di Mesir diangkat,” kata ketua NCW, Maya Mursi.


Indonesia catat 5 juta kes positif

Republik Indonesia hari ini mencatat satu lagi rekod apabila kumulatif kes positif Covid-19 di negara itu mencecah melebihi lima juta kes, tertinggi di Asia Tenggara.

Bagaimanapun, kematian berkaitan Covid-19 serta penggunaan katil susulan lonjakan jangkitan didorong oleh varian Omicron masih rendah berbanding gelombang terdahulu yang melibatkan varian Delta.

Sejak Selasa, kes harian Covid-19 di negara itu telah mengatasi rekod pada Julai tahun lalu apabila dalam tempoh 24 jam lalu seramai 63,956 individu disahkan positif.

Kementerian Kesihatan Republik Indonesia (Kemkes) juga melaporkan dalam tempoh 24 jam itu, 206 pesakit meninggal dunia akibat komplikasi Covid-19, lebih rendah berbanding lebih 2,000 kematian sehari ketika kemuncak gelombang Delta tahun lalu.

Data dikeluarkan pihak berkuasa kesihatan juga menunjukkan kadar penggunaan katil adalah sebanyak 33 peratus dan 25 peratus lagi di unit rawatan rapi (ICU).

Menteri Kesihatan Budi Gunadi Sadikin berkata kes dan kematian dijangka terus meningkat tetapi hospital tidak mungkin melimpah lagi kerana Omicron secara amnya menyebabkan gejala yang kurang teruk.

Kerajaan telah melengkapkan hospital dengan lebih banyak katil, dan Jakarta terus menjadi yang paling teruk terjejas di Indonesia.

Kadar penghunian katil Covid-19 di 140 hospital di bandar itu meningkat daripada lima peratus pada awal Januari kepada 59 peratus hari ini.

Hampir separuh daripada semua katil untuk pesakit Covid-19 di Jawa Barat, Yogyakarta dan Bali telah penuh, menurut Kemkes.

Jurucakap pasukan petugas Covid-19 Indonesia, Wiku Adisasmito berkata keadaan masih terkawal.

Beliau berkata 71 peratus daripada 74,838 pesakit yang dimasukkan ke hospital adalah tanpa gejala atau dengan gejala ringan.

“Mari kita membantu mereka yang sangat memerlukan rawatan hospital kerana mereka mengalami simptom yang teruk, mempunyai komorbiditi atau dalam keadaan kritikal,” katanya pada sidang media hari ini.

Data juga menunjukkan 68 peratus daripada kematian berkaitan Omicron adalah individu yang tidak diberi vaksin, manakala 49 peratus adalah warga emas dan 48 peratus dengan penyakit teruk lain.

Hanya 66 peratus daripada 208 juta populasi Indonesia telah lengkai divaksinasi. – Agensi


Laporan ekonomi Bank Dunia: Covid tak halang pertumbuhan Malaysia

Ekonomi Malaysia diunjurkan tumbuh 4.5 peratus tahun ini di sebalik cabaran penularan pandemik Covid-19 yang ketara bermula pertengahan April lalu, seiring dengan jangkaan pertumbuhan ekonomi dunia sebanyak 5.6 peratus, lapor pemantau ekonomi Bank Dunia

Namun, lonjakan jangkitan baru-baru ini memberi sedikit kebimbangan mengenai keupayaan keseluruhan sistem kesihatan Malaysia dan kesan daripada kitaran yang berterusan untuk membuka dan menutup ekonomi kepada isi rumah dan swasta, kata Bank Dunia.

Dalam laporan ‘World Bank Malaysia Economic Monitor: Weathering the Surge’ yang dilancarkan semalam Bank Dunia berkata, unjuran terbaharu itu lebih rendah daripada ramalan awal pertumbuhan sebanyak 6.0 peratus, namun tetap menunjukkan peningkatan.

Menurut laporan itu Malaysia mesti memberi tumpuan kepada keberkesanan pengurusan pandemik Covid-19 yang berterusan supaya dapat memberi kesan terbaik kepada rakyat, isi rumah, dan syarikat.

“Melindungi nyawa dan kesihatan rakyat – dan dengan itu mencegah kerosakan kepada sistem kesihatan negara – sangat penting untuk memastikan kegiatan ekonomi yang selamat disambung semula selain dapat mencegah kemerosotan ekonomi yang berterusan,” kata laporan itu.

Laporan itu turut memetik kenyataan Menteri Penyelaras Program Imunisasi Covid-19 Kebangsaan, Khairy Jamaluddin bahawa kerajaan menerusi Jawatankuasa Khas Jaminan Akses Bekalan Vaksin akan menggunakan semua sumber yang ada untuk mencapai matlamat vaksinasi negara.

Di sebalik cabaran yang dicetuskan oleh pandemik ini, keadaan ekonomi luaran bertambah baik – membantu mempermudahkan pemulihan ekonomi Malaysia, kata Bank Dunia.

Bank Dunia berkata kadar pertumbuhan eksport barang dan perkhidmatan Malaysia diunjurkan melonjak semula kepada 13.1 peratus pada tahun 2021 (-8.9 peratus pada 2020), ketika permintaan global turut meningkat.

Pertumbuhan import dijangkakan meningkat 13.6 persen (2020: -8.4 persen), susulan momentum dalam peningkatan eksport dan pelaburan, kata laporan itu.

Laporan itu turut memetik kenyataan Menteri di Jabatan Perdana Menteri (Ekonomi) Datuk Seri Mustapa Mohamed.

“Walaupun fokus utama kerajaan sekarang adalah untuk menangani pandemi, ia tidak akan menghentikan usaha untuk memulihkan kembali daya tahan dan kelestarian sektor swasta.

“Pemahaman yang lebih baik mengenai kejutan Covid-19 dari segi keparahan dan penularannya; dan apa mekanisme sesuai yang telah diterima oleh firma dalam menghadapi kejutan ini, merupakan komponen yang diperlukan dalam usaha pemulihan kita.

“Maklumat seperti itu akan memungkinkan Malaysia merancang dasar yang lebih baik untuk membantu meredakan kesan kejutan dan menyokong pemulihan yang dipimpin oleh sektor swasta yang lebih berdaya tahan,” kata Mustapa.

Bank Dunia berkata pemulihan ekonomi Malaysia bergantung kepada dasar untuk mempromosikan bantuan segera dan program sokongan yang jelas serta mudah diakses dan disasarkan untuk membolehkan syarikat mengekalkan kecairan.

Katanya, usaha pemulihan harus merangkumi pelanjutan subsidi upah, meningkatkan ramalan peraturan prosedur operasi standard(SOP), dan mempercepat kelulusan dan pengeluaran pinjaman yang ada.

“Akan tetapi, dalam jangka masa sederhana dan panjang, reformasi mendalam dan struktural akan diperlukan untuk pemulihan ekonomi pasca-wabak yang dipimpin oleh pihak swasta,” kata Bank Dunia.

Sementara itu, wakil Presiden Bank Dunia untuk Asia Timur dan Wilayah Pasifik ictoria Kwakwa, berkata sepanjang tahun lalu, Pusat Pertumbuhan Inklusif dan Kewangan Lestari Bank Dunia di Malaysia telah bekerjasama erat dengan kerajaan untuk menangani dan memantau kesan wabak Covid-19 terhadap ekonomi negara.

“Tinjauan terkini menunjukkan syarikat Malaysia lebih rentan daripada saingan serantau dan pandemik Covid-19 memburukkan lagi isu yang sudah diperjuangkan oleh sektor swasta ketika sebelum wabak,” kata V .

Katanya, disebabkan pemulihan pasca pandemik sebahagian besar akan didorong oleh sektor swasta, usaha harus dilakukan untuk meningkatkan daya tahan sektor ini dalam jangka pertengahan dan panjang.


Kes baharu turun, Selangor kembali catat jangkitan tertinggi

Jumlah jangkitan Covid-19 di seluruh negara dalam tempoh 24 jam sehingga 12 tengah hari tadi turun sedikit, namun beberapa negeri mencatatkan lonjakan ketara dengan Selangor kini kembali menjadi penyumbang terbanyak.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu sebanyak 14,990 jangkitan baharu dilaporkan berbanding 15,759 kes direkodkan dalam tempoh sama semalam.

Menurutnya, angka itu menjadikan kumulatif kes sejak awal pandemik Covid-19 di negara ini Mac tahun lalu kepada lebih 2.14 juta kes.

Berdasarkan statistik dikeluarkan Kementerian Kesihatan (KKM) hari ini, lapan negeri merekodkan peningkatan ketara jangkitan Covid-19.

Selangor mencatat 2,414 kes hari ini berbanding 1,934 kes semalam; Kelantan (1,573 kes hari ini, 1338 semalam); Perak (1,490 hari ini, 1,184 semalam); Kedah (1,007 hari ini, 786 semalam); Terengganu (852 hari ini, 592 semalam); Melaka (313 hari ini, 264 semalam); Negeri Sembilan (170 hari ini, 127 semalam); dan Perlis (97 hari ini, 23 semalam).

Jangkitan positif di Sarawak pula turun mendadak daripada 3,732 kes yang direkodkan semalam, kepada 1,712 hari ini.

Semalam, 12 negeri dan wilayah mencatat peningkatan jangkitan baharu iaitu Sarawak, Johor, Selangor, Pulau Pinang, Kelantan, Sabah, Perak, Kuala Lumpur, Melaka, Negeri Sembilan, Putrajaya, dan Labuan.


Tun Sakaran Dandai meninggal

Bekas Yang Dipertuan Negeri Sabah, Tun Sakaran Dandai, 91, menghembuskan nafas terakhir di Hospital Gleneagles, sekitar jam 6 pagi tadi akibat kompilasi Covid-19.

Anak ketiganya Datuk Seri Nasir mengesahkan pihak hospital mengubungi keluarga mereka.

“Jenazah akan diuruskan di Masjid Negeri dan akan dimakamkan di Makam Pahlawan,” katanya.

Allahyarham, yang juga bekas Ketua Menteri Sabah dimasukkkan ke hospital swasta berkenaan sejak 18 Ogos lalu akibat jangkitan Covid-19 dan beliau kemudiannya di masukkan ke Unit Rawatan Rapi (ICU) pada 24 Ogos lalu.

Beliau meninggalkan seorang isteri dan 12 orang anak.

Tun Sakaran juga merupakan bapa saudara kepada Presiden Parti Warisan Sabah (Warisan), Datuk Seri Shafie Apdal.


Harga runcit petrol, diesel kekal

Kementerian Kewangan (MOF) dalam kenyataan hari ini memaklumkan harga runcit petrol RON97 dan RON95 masing-masing kekal pada RM3.81 dan RM2.05 seliter, manakala diesel ditetapkan RM2.15 seliter.

“Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter.

“Harga itu ditetapkan walaupun harga pasaran sebenar bagi kedua-dua produk itu telah meningkat melebihi paras harga siling ditetapkan, sepertimana dapat dilihat pada harga runcit petrol RON97 yang ditetapkan mengikut harga pasaran,” menurut kenyataan itu.

Penetapan harga runcit produk petrolum secara mingguan dibuat menggunakan formula Automatic Pricing Mechanism.

MOF turut memaklumkan kerajaan akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara.


Desak PRU-15 awal: Anwar bidas pemimpin UMNO nak lepas tengkuk

Presiden PKR Datuk Seri Anwar Ibrahim membidas segelintir pemimpin UMNO yang mendesak Pilihan Raya Umum Ke-15 (PRU-15) diadakan segera semata-mata untuk melepaskan diri masing-masing daripada kes mahkamah yang mereka hadapi.

“Sebab apa parlimen nak bubar? Sebab kluster mahkamah nak settle (selesaikan) kes dia.

“Ingat kalau dia menang PRU, dia boleh tutup kes.

“Jadi, rasional bubar (Parlimen) itu kita pertikaikan,” katanya kepada pemberita selepas mengadakan perjumpaan dengan ahli PKR di Rawang, Selangor sebagaimana dilapor Mkini.

Beliau berkata demikian ketika mengulas desakan dan tekanan bertalu-talu UMNO kepada kerajaan pimpinan naib presiden parti itu Datuk Seri Ismail Sabri Yaakob supaya mempercepatkan PRU-15.

Antara pemimpin tertinggi UMNO yang kini berdepan pertuduhan jenayah, termasuk rasuah dan pengubahan wang haram berjuta-juta ringgit ialah anak murid Anwar sendiri yang juga Presiden UMNO Datuk Seri Ahmad Zahid Hamidi.

Pada 24 Januari lalu, Mahkamah Tinggi Kuala Lumpur memerintahkan Zahid membela diri terhadap semua 47 pertuduhan pecah amanah, rasuah dan pengubahan wang haram membabitkan dana puluhan juta ringgit milik Yayasan Akalbudi (YAB). Berita berkaitan

Di Mahkamah Tinggi Shah Alam pula, Presiden UMNO itu berdepan 40 pertuduhan menerima rasuah daripada Ultra Kirana Sdn Bhd (UKSB) berhubung sistem visa asing (VLN) kerajaan.

Zahid, 68 tahun, berdepan 33 pertuduhan menerima suapan berjumlah SG$13.56 juta daripada UKSB sebagai dorongan untuk dirinya sebagai Menteri Dalam Negeri ketika itu, melanjutkan kontrak UKSB sebagai pengendali Perkhidmatan One Stop Centre (OSC) di China dan Sistem VLN serta didakwa mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.

Dia didakwa melakukan kesalahan di Seri Satria, Presint 16, Putrajaya dan di Country Heights, Kajang, antara Oktober 2014 dan Mac 2018.

Ahli Parlimen Bagan Datuk itu juga mengaku tidak bersalah terhadap 33 pertuduhan pilihan mengikut Seksyen 165 Kanun Keseksaan, sebagai Menteri Dalam Negeri, menerima suapan berjumlah SG$13.56 juta berhubung sistem VLN antara 2014 hingga 2017.

Bagi tujuh pertuduhan lagi, Presiden UMNO itu didakwa sebagai Menteri Dalam Negeri memperoleh untuk dirinya wang tunai SG$1,150,000, RM3,000,000, EURO15,000 (pindaan 5,000 Swiss Franc) dan AS$15,000 tanpa balasan daripada syarikat sama yang mempunyai hubungan dengan kerja rasmi beliau.

Dia didakwa melakukan kesalahan tersebut di Country Heights, antara Jun 2015 dan Oktober 2017, mengikut Seksyen 165 Kanun Keseksaan yang membawa hukuman penjara maksimum dua tahun, atau dengan denda atau kedua-duanya jika sabit kesalahan.

Sementara bekas Perdana Menteri UMNO Datuk Seri Najib Razak dijatuhi hukuman penjara 12 tahun dan denda RM210 juta pada 28 Julai 2020, selepas didapati bersalah terhadap tujuh tuduhan pecah amanah, menyalahgunakan kedudukan dan pengubahan wang haram dana RM42 juta milik SRC International Sdn Bhd (SRC).

Pada 8 Disember 2021, Mahkamah Rayuan mengekalkan sabitan dan hukuman penjara 12 tahun serta denda RM210 juta yang dijatuhkan ke atas Najib kerana menyeleweng RM42 juta dana SRC.

Najib kemudian mengemukakan rayuan di Mahkamah Persekutuan berhubung hukuman itu.

Sementara itu, berucap pada ceramah Jelajah Harapan Selangor, di Morib malam tadi, Anwar yang juga Pengerusi Pakatan Harapan (PH) kecewa terhadap sikap segelintir masyarakat yang tidak faham erti maruah, akhlak dan nilai mulia sehingga masih lagi mendewa-dewakan tokoh politik yang telah didapati bersalah oleh mahkamah.

Sikap seperti itu, katanya, hanya menyebabkan perjuangan menyelamatkan rakyat tertindas berundur ke belakang dan membiarkan kebobrokan kembali berkuasa.

“Kita mesti manfatkan waktu yang ada menanam semangat perubahan ini, bukan menjadi pengampu dan penjilat. Maksud pengampu ialah apa yang dibuat, ada orang yang nyata salah guna berbilion ringgit masih disanjung.

“Apa maruah kita? Apa akhlak kita? Apa nilai hidup kita? Di mana maruah kita membela orang yang telah merompak berbilion ringgit. Keluar di mahkamah Malaysia, ada harta di New York, harta di London masih orang kita belum bangkit membantah,” katanya.


1,552 kes semalam, 6 kematian

Kementerian Kesihatan (KKM) memaklumkan jangkitan baharu Covid-19 di seluruh negara semalam, (Selasa, 27 September 2022) meningkat sedikit kepada 1,552 kes berbanding 1,186 yang dicatat pada Isnin.

Jumlah itu menjadikan kumulatif positif Covid-19 sejak wabak itu melanda Malaysia pada Januari 2020 meningkat kepada 4,834,560 kes, dengan 4,774,314 pesakit telah sembuh, termasuk 1,684 pesakit yang pulih semalam.

Daripada jumlah jangkitan baharu semalam, 1,024 kes melibatkan individu yang telah menerima suntikan dos penggalak vaksin Covid-19, diikuti 326 kes (penerima dua dos); 196 kes (individu tidak divaksinasi); dan enam kes (individu yang belum lengkap divaksinasi).

Data laman sesawang CovidNOW yang dikemas kini pagi tadi menunjukkan sehingga kini sebanyak 23,883 kes masih aktif, turun berbanding 24,021 yang dicatat pada Isnin.

Jumlah itu termasuk, 22,741 pesakit yang masih menjalani kuarantin di rumah, turun berbanding 22,874 pesakit pada Isnin, manakala tiada pesakit dirawat di PKRC.

Jumlah pesakit yang dirawat di hospital pula naik semula kepada 1,096, berbanding 1,094 pesakit pada Isnin, manakala seramai 46 pesakit dirawat di unit rawatan rapi (52 pada Isnin), dengan 26 daripadanya memerlukan alat bantuan pernafasan (35 pada Isnin).

Berikut adalah jumlah kes baharu dan kumulatif positif Covid-19 mengikut negeri sehingga semalam:

Sementara itu, enam pesakit dilaporkan meninggal dunia akibat komplikasi Covid-19 semalam, termasuk satu kes kematian di luar fasiliti kesihatan atau kes ‘brought in death’ (BID).

Semua kes kematian itu direkodkan di Johor; Kedah; Perak; Sarawak; Selangor (BID); dan Terengganu.

Jumlah baharu itu menjadikan kumulatif kematian akibat komplikasi Covid-19 sejak Mac 2020 hingga semalam meningkat kepada 36,363 kes, termasuk 7,732 kes BID.


Menteri DAP lapor polis lagi. Kali ini isu pindah SUKMA dari Kelantan

Menteri Belia dan Sukan, Hannah Yeoh membuat laporan polis berhubung kenyataan Ketua Pemuda PAS Kelantan, Mohamad Kamal Mohamed mengenai isu penganjuran Sukan Malaysia (SUKMA) 2024.

Hannah menerusi ciapan Twitternya berkata pejabatnya telah membuat laporan polis itu susulan dakwaan Mohamad Kamal bahawa beliau menafikan hak Kelantan untuk menjadi tuan rumah temasya berkenaan.

Menurut Ahli Parlimen DAP Segambut itu dakwaan berkenaan adalah satu fitnah kerana Ahli Exco Kelantan, Wan Roslan Wan Hamat telah bersetuju supaya negeri itu menganjurkan SUKMA edisi 2028.

“Doakan untuk saya. Difitnah orang Bersatu semalam, hari ini Ketua Pemuda PAS Kelantan pula fitnah, pejabat saya telah membuat laporan polis,” katanya.

Orang Bersatu yang dirujuk beliau ialah Badrul Hisham Shaharin atau Che’gu Bard yang didakwa memfitnahnya berkaitan program ‘Jom Ziarah Gereja’ anjuran sebuah badan di bawah kelolaan Kementerian Belia dan Sukan (KBS).

Bagaimanapun, Badrul Hisham menafikan memfitnah Hannah, sebaliknya mempersoalkan sama ada benar atau tidak Impact Malaysia yang menganjurkan program itu di bawah KBS dan mendapat peruntukan RM5 juta daripada kementerian berkenaan.

Badrul Hisham turut membuat laporan balas polis terhadap Hannah berkaitan program itu, Antara lain dalam laporan polis itu, Badrul Hisham atau lebih dikenali sebagai Che’gu Bard memetik buku tulisan Hannah ‘Becoming Hannah: A Personal Journey’ yang mencertiakan mengenai perjalanan hidupnya sebagai penganut Kristian.

“Di mana buku tersebut sendiri penuh dengan tulisan mempromosi agama Kristian. Dalam buku tersebut juga tertulis penglibatan dia di dalam bidang politik dibantu oleh pihak Kristian, baik dari segi dana mahupun kempen.

“Tanpa berselindung dalam buku itu menulis bagaimana beliau menggunakan kedudukan politik beliau untuk berdakwah mengenai agama Kristian.

“Tidak tertinggal seruan dia kepada ahli-ahli felo Kristian seberang laut, khususnya dan penganut agama Kristian umumnya untuk mengikut jejak langkah beliau menceburkan diri dalam bidang politik untuk membina semula Malaysia mengikut acuan agama Kristian,” kata Badrul Hisham pada sidang media selepas membuat laporan polis itu.

Semalam, Mohamad Kamal yang menulis dalam Harakah mendakwa ‘kuasa’ digunakan untuk menafikan hak Kelantan menganjurkan SUKMA 2024.


Orang ramai nak rentas negara tak perlu guna My-TravelPass lagi: PM

Permohonan MyTravelPass (MTP) tidak diperlukan lagi apabila melakukan perjalanan rentas negara diberikan nanti yang dijangka dibenarkan pada Disember ini, kata Datuk Seri Ismail Sabri Yaakob.

Perdana Menteri (PM) berkata tidak menolak tarikh pembukaan sempadan mungkin berlaku lebih awal, bersama dengan perjalanan antara negeri ia memandangkan kadar vaksinasi negara sudah hampir mencecah 90 peratus.

“Ya, Disember. Mungkin awal lagi. Kita akan buka rentas negeri. Rentas negara pun boleh dibuka apabila mencapai 90 peratus sudah divaksin.

“Rentas negeri pun tidak lama lagi sebab sekarang dah mencapai 85.5 peratus, bermakna lagi dua minggu sudah boleh buka rentas negeri,” katanya dipetik dalam laporan Utusan Malaysia hari ini.

Jelasnya, orang ramai tidak lagi perlu memohon MTP sebaik sahaja pembukaan kegiatan merentas negara bagaimanapun perlu menjalani tempoh kuarantin yang sama.

“Kita tidak perlu lagi daftar MyTravelPass untuk keluar negara tetapi kuarantin masih sama,” katanya.

Kelonggaran syarat itu sebelum ini didesak oleh pemimpin blok pembangkang khususnya DAP yang mahu permohonan MTP itu dimansuhkan dengan serta-merta.

Dalam pada itu, Ismail Sabri juga mendedahkan kerajaan juga sedang dalam perbincangan dengan kerajaan Singapura untuk membenarkan kemasukan pekerja harian dari Johor yang akan meneruskan rutin harian mereka.

“Kita meneruskan perbincangan sebab kita ada dua, Laluan Hijau Timbal Balik (RGL) ini Singapura yang hentikan, bukan kita. Saya pun sudah pergi ke Johor minggu lepas, saya dah minta Menteri Besar Johor berbincang dengan Singapura untuk RGL dibuka.

“Tetapi, yang lebih penting perjalanan harian pekerja, beratus ribu orang. Masih lagi Singapura belum buka. Ini penting sebab ada yang ulang alik dari Johor Bahru, tiba-tiba tidak dibenarkan masuk. Mereka yang menderita ini sudah setahun lebih,” katanya lagi.

Malaysia telah melonggarkan sekatan perjalanan antara negeri untuk pelancongan domestik ke lokasi tertentu, bermula dengan Langkawi sebagai inisiatif perintis.


Zahid pakat dengan Anwar: Hishammuddin bantah, sanggup dipecat

Bendahari Agung Barisan Nasional (BN), Datuk Seri Hishammuddin Tun Hussein rela dipecat daripada berpakat dengan Pakatan Harapan (PH) untuk membentuk kerajaan Persekutuan.

Beliau yang bertegas untuk tidak bekerjasama dengan PH dan DAP sejak sebelum ini lagi itu berkata pendirian itu tidak sesekali akan berubah malah beliau mempersilakan Presidennya, Datuk Seri Ahmad Zahid Hamidi memecatnya kerana menentang pakatan itu.

“Seperti saya tegaskan kelmarin dan sebelum ini lagi, tetap menolak kerjasama dengan PH. Saya rela dipecat oleh parti namun tidak akan sesekali mengubah pendirian teguh ini.

“No Anwar, No DAP. Pihak yang merasakan boleh mengambil tindakan memecat saya kerana berpegang kepada pendirian ini, silakan,” katanya melalui kemas kini status di Facebook, hari ini.

Semalam Pengerusi Gabungan Parti Sarawak (GPS), Tan Sri Abang Johari Abang Openg dilaporkan memaklumkan gabungan itu bersetuju membentuk kerajaan Persekutuan menerusi kerjasama dengan tiga lagi gabungan iaitu Perikatan Nasional (BN) dan BN.

Bagaimanapun, hari ini media melaporkan Zahid bersama beberapa pimpinan BN mengadakan pertemuan dengan pimpinan PH termasuk Pengerusinya, Datuk Seri Anwar Ibrahim di ibu negara dipercayai bagi membincangkan hal pembentukan kerajaan itu.

Namun usaha Zahid itu ditentang beberapa pemimpin termasuk Hishamuddin dan beberapa pimpinan lain.

Semalam media melaporkan, kesemua 29 Ahli Parlimen Barisan Nasional (BN) kecuali Zahid didakwa menandatangani Akuan Bersumpah (SD) bagi menyokong Pengerusi PN, Tan Sri Muhyiddin Yassin sebagai Perdana Menteri ke-10.

Sumber media melaporkan, SD tersebut dipercayai ditandatangani pada malam tadi dengan diuruskan oleh Hishammuddin yang juga Ahli Parlimen Sembrong itu.

Dalam pada itu, Ahmad Zahid dalam satu sidang media di ibu negara berkata, mana-mana Ahli Parlimen daripada BN yang menandatangani sebarang dokumen terutama SD untuk menamakan sesiapa sahaja sebagai Perdana Menteri adalah tidak sah.

Beliau berkata, ini kerana tindakan itu melanggar Perlembagaan parti.

Dalam pada itu, Menteri Komunikasi dan Multimedia sementara, Tan Sri Annuar Musa yang digugurkan dalam pencalonan pada PRU-15 lalu turut memuat naik beberapa kenyataan sindiran di akaun media sosialnya sejak beberapa hari lalu.

Terbaharu, beliau seolah-olah menyindir Zahid yang disifatkan merosakkan parti yang dibina bertahun-tahun lamanya demi menyelamatkan diri.

“Nak membina memakan masa bertahun-tahun oleh berjuta ahli. Nak meruntuhkan hanya memerlukan seorang desperado yang nak menjaga tengkuknya,” tulisnya.


Bersama Memulihkan Negara – Teks ucapan Perdana Menteri Tan Sri Muhyiddin Yassin

Perdana Menteri Tan Sri Muhyiddin Yassin bersama barisan Kabinet pada pengumuman khas pada Jumaat 13 Ogos 2021.

Bismillahirrahmanirrahim
Assalamualaikum warahmatullahi wa barakatuh dan salam sejahtera Apa khabar semua? Saya doakan saudara dan saudari sihat walafiat.

1. Negara kita masih berhadapan dengan cabaran getir pandemik Covid-19. Saya dengan perasaan hiba ingin mengucapkan takziah kepada ahli keluarga mangsa Covid-19 yang telah pergi meninggalkan kita buat selama-lamanya dan mendoakan semoga semua pesakit Covid-19 diberikan kesembuhan segera.

2. Saya berharap program vaksinasi yang sedang giat dijalankan pada masa ini bakal memulihkan negara kita dalam tempoh tidak berapa lama lagi, insya-Allah.

3. Malaysia dijangka mencapai kadar vaksinasi 100 peratus populasi dewasa dan 80 peratus populasi keseluruhan pada bulan Oktober tahun ini, iaitu dalam jangkamasa dua bulan akan datang. Pada masa itu, insya-Allah, kes-kes Covid-19 akan mencatatkan penurunan yang ketara dan menjadi lebih terkawal.

4. Kita terus berdoa kepada Allah s.w.t. dan berikhtiar dengan sepenuh jiwa dan raga agar kita semua terhindar dari wabak ini. Saya amat menghargai pengorbanan para frontliners kita yang terus cekal bertugas saban hari tanpa mengenal penat dan lelah, serta kesabaran saudara dan saudari semua dalam menghadapi ujian getir ini. Insya-Allah, negara kita akan pulih.

5. Apabila negara kita telah pulih daripada wabak ini, saya percaya bukan sahaja kita semua dapat kembali kepada kehidupan biasa, tetapi dapat bersama-sama membawa semula negara kita ke mercu kejayaan dan kegemilangan.

6. Hari ini, kita telah mengumumkan bahawa ekonomi Malaysia berkembang sebanyak 16.1% pada suku kedua 2021. Berbanding dengan suku-suku sebelumnya, tren pemulihan yang berterusan ini adalah bukti jelas bahawa dasar-dasar kerajaan telah membuahkan hasil, walaupun dalam keadaan yang amat mencabar. Perkembangan ini disokong oleh Belanjawan 2021, serta pakej-pakej rangsangan dan bantuan Kerajaan. Pasaran kewangan dan modal kita juga menunjukkan daya tahan yang baik pada Suku Kedua 2021.

7. Melangkah ke hadapan, dengan pelaksanaan Pelan Pemulihan Negara dan peningkatan Program Imunisasi Covid-19 Kebangsaan, ekonomi Malaysia dijangka akan beransur pulih. Sasaran 50 peratus populasi dewasa negara divaksinasi sepenuhnya pada akhir Ogos akan membolehkan kita membuka semula kegiatan ekonomi dan sosial secara lebih meluas untuk memacu pemulihan ekonomi

8. I strongly believe, we will heal this nation together and bring back its glory.

9. Namun, saya berasa agak sedih dan dukacita dengan perkembangan politik yang sedang berlaku mutakhir ini. Hari ini, di hadapan saudara dan saudari semua, saya ingin bercakap secara jujur dan berterus terang.

10. Sebagai seorang manusia, saya tentunya tidak terhindar daripada kelemahan dan kekurangan. Apa lagi dalam keadaan saya sebagai Perdana Menteri yang memikul suatu tanggungjawab berat untuk mengurus pandemik yang luar biasa ini sejak lebih setahun yang lalu.

11. Pastinya, saya memerlukan sokongan dan dokongan daripada rakan-rakan saya dalam Kabinet, pimpinan kerajaan negeri, pegawai-pegawai kerajaan, frontliners dan rakyat seluruhnya untuk membolehkan saya melaksanakan tanggungjawab membawa negara ini keluar daripada krisis.

12. Tidak kurang pentingnya ialah sokongan rakan-rakan Ahli Parlimen dalam kerajaan Perikatan Nasional yang mana dengan sokongan merekalah saya berada di sini pada hari ini. Keabsahan saya sebagai Perdana Menteri ditentukan oleh sokongan majoriti Ahli-Ahli Parlimen.

13. Namun, malangnya dalam keadaan saya dan rakan-rakan dalam Kabinet berhempas pulas mengurus pandemik, beberapa Ahli Parlimen telah menarik sokongan kepada saya. Ini menimbulkan keraguan tentang keabsahan saya sebagai Perdana Menteri dan kedudukan Kerajaan Perikatan Nasional sebagai kerajaan yang memerintah.

14. Dalam keadaan ini, saya mempunyai dua pilihan menurut Perlembagaan Persekutuan. Saya boleh memohon perkenan Kebawah Duli Yang Maha Mulia Seri Paduka Baginda Yang di-Pertuan Agong untuk membubarkan Parlimen dan mengadakan pilihanraya atau meletak jawatan.

15. Pilihan saya yang paling mudah ialah meletak jawatan. Jika saya mengambil keputusan ini, maka selesailah urusan saya dan terserahlah kepada kebijaksanaan Kebawah Duli Yang Maha Mulia Seri Paduka Baginda Yang diPertuan Agong untuk memilih Perdana Menteri yang baharu. Menurut Perkara 43(2) Perlembagaan Persekutuan, Kebawah Duli Yang Maha Mulia Tuanku boleh melantik seorang Perdana Menteri dari kalangan Ahli Dewan Rakyat yang pada hematnya mungkin mendapat kepercayaan majoriti Ahli Dewan Rakyat.

16. Saya patuh kepada Perlembagaan dan akan mengambil jalan yang terhormat untuk menyelesaikan kemelut politik yang sedang berlaku.

17. Namun, sehingga saat ini tiada seorang pun Ahli Dewan Rakyat lain yang dapat membuktikan dia mendapat sokongan majoriti Ahli Dewan Rakyat untuk membolehkan Kebawah Duli Yang Maha Mulia Seri Paduka Baginda Yang di-Pertuan Agong melantik Perdana Menteri baharu.

18. Jika saya meletak jawatan pada masa ini, bukan saya seorang sahaja yang berhenti menjadi Perdana Menteri. Menurut Perlembagaan Persekutuan, saya hendaklah meletakkan jawatan seluruh anggota Jemaah Menteri. Ini bermakna Kerajaan Perikatan Nasional yang mentadbir negara pada masa ini akan jatuh.

19. Saya memikirkan dalam keadaan tiada seorang pun Ahli Dewan Rakyat lain yang mendapat sokongan majoriti pada masa ini, Perdana Menteri yang baharu tidak boleh dilantik menurut Perlembagaan. Apabila Perdana Menteri tidak boleh dilantik, maka Kabinet pun tidak boleh dilantik dan kerajaan baharu tidak dapat dibentuk.

20. Apa akan jadi kepada negara kita sekiranya krisis politik berlarutan dan kerajaan baharu tidak dapat dibentuk dalam kadar segera? Kerajaan mana yang akan memastikan program vaksinasi berjalan lancar dan mengikut jadual?

21. Sedangkan tempoh dua bulan akan datang adalah amat genting. Jika semua perancangan kerajaan dapat dilaksanakan seperti yang dijadualkan, kita akan mencapai imuniti kelompok pada bulan Oktober. Sekiranya terganggu dengan kemelut politik yang tidak berkesudahan dan kerajaan yang sah tidak dapat dibentuk, sasaran imuniti kelompok tidak akan dapat dicapai dan nyawa rakyat akan terus berada dalam bahaya.

22. Justeru, saya telah merundingi rakan-rakan saya di dalam Kabinet dan pimpinan parti-parti dalam Kerajaan Perikatan Nasional untuk membuat keputusan yang terbaik demi rakyat dan negara. Bukan untuk kepentingan peribadi saya dan rakan-rakan yang lain.

23. Kami telah mencapai satu kata sepakat untuk berunding dengan pimpinan parti-parti di luar Perikatan Nasional untuk meluluskan usul undi percaya kepada Perdana Menteri di Dewan Rakyat. Ini akan membolehkan kerajaan yang ada pada hari ini terus berfungsi mengurus pandemik hingga tiba suatu masa yang sesuai untuk diadakan pilihan raya bagi mengembalikan semula mandat kepada rakyat. Usul undi percaya ini hanya boleh diluluskan dengan sokongan bipartisan di Dewan Rakyat.

24. Kerajaan yang akan wujud selepas usul undi percaya ini diluluskan adalah sebuah kerajaan yang lebih stabil dan inklusif. Stabil dengan dokongan bipartisan di Dewan Rakyat dan Dewan Negara, serta inklusif dengan pengiktirafan kepada parti-parti pembangkang untuk memainkan peranan semak dan imbang yang lebih efektif dan menyeluruh. Kestabilan politik adalah amat penting dalam kita memerangi pandemik Covid-19 dan memulihkan negara. Kita harus akur dan sedar, proses pemulihan negara ini bukan satu usaha yang mudah. Oleh itu, kita memerlukan sokongan, usaha dan tumpuan semua pihak untuk memulih dan mengembalikan negara yang kita cintai ini kepada landasan pembangunan dan pertumbuhan yang sihat. Apabila kita tidak dapat menstabilkan politik negara untuk membantu proses pemulihan, yang menanggung sengsara dan beban ini adalah rakyat. Yang rugi adalah rakyat dan tanah air kita ini.

Saudara dan saudari yang saya kasihi sekalian,

25. Di hari Jumaat yang mulia ini, saya ingin membentangkan cadangan rangka persefahaman rentas parti yang akan dilaksanakan oleh kerajaan sekiranya usul undi percaya diluluskan.

26. Pertamanya ialah mengenai peruntukan kepada Ahli-Ahli Parlimen. Baru-baru ini saya telah mengumumkan pemberian peruntukan 300 ribu ringgit kepada semua Ahli Dewan Rakyat dan Dewan Negara tanpa mengira parti politik bagi tujuan pembelian bakul makanan untuk diagih kepada rakyat yang memerlukan. Atas semangat kerjasama bi-partisan di Parlimen dan keperluan untuk memperluaskan bentuk-bentuk bantuan kepada rakyat dalam situasi pandemik, semua Ahli Parlimen akan menerima peruntukan tahunan yang sama tanpa mengira parti politik. Bagi Ahli Parlimen pembangkang, peruntukan untuk tahun ini akan dibuat secara prorata mengikut jumlah bulan yang berbaki.

27. Kedua, bagi mendokong prinsip “Whole of Government” dan “Whole of Society” dalam memerangi pandemik Covid-19 , Menteri Kewangan telah mengadakan libat urus dengan pelbagai pihak termasuk pimpinan parti pembangkang untuk mendapatkan input dan cadangan bagi menambahbaik Pelan Pemulihan Negara. Sehubungan itu, Kementerian Kewangan telah meneliti dan bersetuju untuk menerima beberapa cadangan dan input yang telah diutarakan.

28. Sejajar dengan cadangan yang telah diterima, Kerajaan akan membentangkan untuk kelulusan Parlimen penambahan siling Dana Covid-19 sebanyak RM45 bilion dari RM65 bilion seperti yang diluluskan oleh Parlimen tahun lalu kepada RM110 bilion. Peningkatan ini akan membantu memenuhi keperluan tambahan dalam mengatasi krisis Covid-19 dari segi mengukuhkan sistem kesihatan, menambahbaik bantuan kepada rakyat dan menyokong kelangsungan perniagaan.

29. Dalam menangani krisis kesihatan Covid-19, peruntukan tambahan akan disediakan untuk meningkatkan dan menyegerakan usaha menyaring kes Covid-19, pengesanan kontak rapat dan pengasingan mereka yang positif atau test, trace and isolate. Kerajaan juga akan mengukuhkan sistem kesihatan terutamanya dalam menambah petugas kesihatan serta meningkatkan kapasiti wad ICU, termasuk penyumber luaran pesakit dari hospital awam ke hospital swasta, selaras dengan pendekatan “Whole of Nation”.

30. Dari aspek bantuan kepada rakyat pula, Kerajaan komited untuk membantu golongan terjejas. Bantuan tunai sebanyak RM10 bilion akan disalurkan kepada 11 juta penerima dalam separuh kedua tahun 2021. Bantuan tunai bagi mereka yang memerlukannya akan diteruskan pada tahun 2022, bukan sahaja untuk golongan B40 tetapi juga meliputi bantuan bersasar kepada golongan miskin tegar, miskin bandar dan M40 yang kehilangan pendapatan.

31. Bagi menyokong kelangsungan perniagaan dan pemulihan ekonomi, dana tambahan Kumpulan Wang Covid-19 akan digunakan bagi membantu insentif pengambilan pekerja serta meningkatkan pembiayaan kepada PKS, terutamanya dalam meraih peluang ekoran pembukaan semula ekonomi selaras dengan pelaksanaan PPN.

32. Ketiga, sekiranya Kerajaan berjaya mendapatkan sokongan bi-partisan di Dewan Rakyat dan Dewan Negara yang melebihi majoriti dua pertiga, suatu Rang Undang-Undang Pindaan Perlembagaan untuk menghadkan tempoh jawatan Perdana Menteri kepada dua penggal sahaja dan Rang UndangUndang Anti-Lompat Parti akan dibentangkan di Parlimen.

33. Keempat, Kerajaan juga akan memperkukuhkan reformasi Parlimen dengan memastikan jumlah Ahli Parlimen Kerajaan dan Pembangkang yang menganggotai Jawatankuasa Pilihan Khas Parlimen adalah lebih seimbang. Jumlah Jawatankuasa Pilihan Khas Parlimen juga boleh ditambah untuk memastikan semua Ahli Parlimen dapat memainkan peranan semak dan imbang yang lebih berkesan menerusi penglibatan mereka dalam jawatankuasa ini. Sebagai pengiktirafan kepada peranan semak dan imbang di Parlimen, 50 peratus Jawatankuasa Pilihan Khas akan dipengerusikan oleh Ahli Parlimen Kerajaan dan 50 peratus lagi oleh Ahli Parlimen pembangkang. Sejajar dengan jangkaan bebanan tugas yang akan bertambah dalam melaksanakan fungsi semak dan imbang yang lebih efektif, Kerajaan akan menyediakan kakitangan sokongan dan saraan yang berpatutan kepada semua Pengerusi Jawatankuasa Pilihan Khas Parlimen.

34. Kelima, Kerajaan telah bersetuju untuk melaksanakan Undi 18 tanpa menunggu pelaksanaan pendaftaran automatik yang akan mengambil masa. Untuk itu, satu Rang Undang-Undang Pindaan Perlembagaan akan dibentangkan di Parlimen untuk tujuan ini. Saya berharap, dengan adanya kerjasama bi-partisan di Parlimen, rang undang-undang ini akan dapat diluluskan.

35. Keenam rang undang-undang termasuk rang undang-undang perbekalan yang akan dibentangkan di Parlimen akan dirundingi terlebih dahulu dengan semua Ahli Parlimen. Suatu rang undang-undang hanya akan dibentangkan sekiranya mendapat sokongan majoriti Ahli Parlimen.

36. Akhirnya yang Ketujuh, sebagai pengiktirafan kepada peranan parti pembangkang yang mempunyai jumlah perwakilan yang hampir seimbang di Dewan Rakyat, Ketua Pembangkang akan diberikan saraan dan kemudahan yang setara dengan seorang Menteri Kanan.

37. Saya tidak berhasrat untuk terus berpaut pada dahan kuasa. Dalam keadaan ini, adalah wajar mandat dipulangkan semula kepada rakyat untuk memilih kerajaan yang baharu apabila tiba masa yang lebih sesuai. Justeru, bergantung kepada situasi pandemik, saya membuat akujanji bahawa pilihan raya umum ke lima belas akan diadakan selewat-lewatnya pada penghujung bulan Julai tahun hadapan.

38. Tujuan saya kemukakan cadangan ini ialah untuk membolehkan kerajaan terus berfungsi di waktu pandemik dengan sokongan bi-partisan di Parlimen. Pada masa yang sama, saya juga seperti anda semua, mempunyai tanggungjawab untuk tidak membiarkan kumpulan kleptokrat memerintah jika kemelut politik ini tidak diselesaikan segera.

39. Maka, saya dengan penuh takzimnya menjemput semua pimpinan parti politik untuk membincangkan cadangan-cadangan ini pada minggu hadapan. Saya akan mengeluarkan jemputan rasmi kepada semua pimpinan parti politik untuk menghadiri perbincangan ini. Saya bersedia untuk mendengar pandangan mereka berhubung cadangan ini.

40. Sekiranya cadangan kerjasama bi-partisan ini dipersetujui, saya akan memanggil Sidang Khas Dewan Rakyat untuk membentangkan usul undi percaya kepada Perdana Menteri dalam masa terdekat.

41. Saya memberi jaminan bahawa saya akan mengambil tindakan yang terhormat dan berperlembagaan dalam menyelesaikan kemelut politik yang berlaku pada masa ini. Keutamaan saya hanyalah untuk memastikan kerajaan terus berfungsi dengan baik untuk menangani pandemik dan memulihkan negara.

42. Kepada Allah jualah saya berserah.

Bismillahi tawakkaltu Ala Llah.

Wabillahi al-taufik wal hidayah wassalamu’ alaikum wa rahmatullahi wabarakatuh.

YAB Tan Sri Dato’ Haji Muhyiddin bin Haji Mohd Yassin
Perdana Menteri
13 Ogos 2021


Takwin persekolahan 2023 kekal bermula Mac: Radzi

Takwim persekolahan 2023 yang dijadual bermula pada bulan Mac kekal selepas mengambil kira pelbagai faktor, menurut Menteri Kanan Pendidikan, Datuk Radzi Jidin.

Beliau berkata, pelbagai faktor diambil kira dalam penyediaan takwim persekolahan termasuk kebarangkalian banjir di negeri-negeri Pantai Timur pada hujung tahun susulan musim Monsun Timur Laut dan sela masa yang panjang selepas peperiksaan Sijil Pelajaran Malaysia (SPM) untuk pelajar melanjutkan pelajaran.

“Bulan lain pun ada banjir juga, kita tak nafikan tapi secara umumnya kita tahu di musim monsun kemungkinan berlaku banjir itu tinggi.

“Kita lihat dalam konteks pengurusan peperiksaan antara cabaran paling besar dihadapi Lembaga Peperiksaan adalah untuk menguruskan SPM sewaktu banjir, kadang-kadang menimbulkan banyak perkara teknikal dan menyukarkan pelaksanaan peperiksaan,” katanya kepada pemberita selepas sesi Slot Khas Tanya DRJ semasa Hari Terbuka Pejabat Pendidikan Daerah Hulu Langat di Kajang, hari ini.

Selain itu, beliau berkata, dengan pelaksanaan takwim sedia ada, sela masa bagi calon SPM yang telah menduduki peperiksaan tidak terlalu panjang seterusnya momentum pembelajaran pada pelajar berkenaan dapat dikekalkan.

Sementara itu, Radzi berkata, semua Pejabat Pendidikan Daerah (PPD) perlu berusaha menukar persepsi masyarakat, pentadbir sekolah dan guru yang melihatnya sebagai “kumpulan datang ke sekolah untuk mencari kesalahan” walaupun situasi itu tidak berlaku.

Beliau berkata, pihak PPD perlu turun ke sekolah untuk mendekati dan memahami masalah dihadapi guru-guru dan pentadbir seterusnya mengemukakan isu berkenaan kepada pihak atasan agar Kementerian Pendidikan dapat meneliti pendekatan yang boleh dilaksanakan.

“Selain itu, kita tekankan juga bahawa PPD ini mesti sentiasa terbuka kepada masyarakat sebab itu minggu ini PPD di seluruh negara boleh pilih satu atau dua hari di hujung minggu untuk melaksanakan Hari Terbuka PPD.

“Semua pihak yang ingin berurusan dengan PPD boleh datang, kerana kita ingin menghantar mesej bahawa PPD sentiasa terbuka, apa yang paling penting untuk kita lihat bahawa pendidikan ini sama ada di peringkat Jabatan Pendidikan dan PPD sentiasa cakna dengan apa yang berlaku di bawah sana,” katanya.

Beliau berkata, ini membolehkan sebarang maklumat daripada bawah (pentadbir dan guru-guru) dan sebarang polisi daripada pihak atasan (kementerian) dapat dijelaskan kepada seluruh masyarakat. – Bernama


Perbahasan Ahli Parlimen Putrajaya di Dewan Rakyat 16 Februari 2023

Assalamualaikum warahmatullahi wabarakatuh dan salam sejahtera.

Tuan Yang di-Pertua,

1. Putrajaya menjunjung kasih Kebawah Duli Yang Maha Mulia Seri Paduka Baginda Yang di-Pertuan Agong atas titah menzahirkan keprihatinan terhadap kesejahteraan dan kebajikan rakyat serta pembangunan negara.

Di dalam perbahasan pertama ini, saya ingin merakamkan ucapan terima kasih buat sahabat-sahabat pengundi P125 Putrajaya kerana telah memberi kepercayaan kepada saya. InsyaAllah, saya komited untuk ikhtiarkan yang terbaik bagi warga Putrajaya.

Tuan Yang di-Pertua,

2. Malaysia telah melalui satu tempoh pembangunan ekonomi yang dinamik dan penuh cabaran sejak dari kita mencapai kemerdekaan. Kita bermula sebagai sebuah negara berasaskan pertanian dan seterusnya perindustrian. Sektor ini terus berkembang dan Malaysia terus menjadi destinasi pelaburan asing dengan pembukaan kilang-kilang.

3. Pada waktu itu, mengambilkira infrastuktur yang ada, kebolehan serta kos tenaga kerja, Malaysia adalah antara negara yang terkehadapan berbanding dengan negara membangun yang lain. Namun, apabila negara lain, khususnya di rantau ini, mula bergerak ke sektor perindustrian dan menawarkan kos tenaga kerja yang lebih rendah serta pelbagai inisiatif untuk menarik pelabur, pelaburan asing mula bergerak ke negara tersebut.

4. Data menunjukkan, sebelum bermula krisis ekonomi Asia Tenggara pada tahun 1997, Malaysia menguasai 24% FDI yang masuk ke negara Asia Tenggara. Namun, di antara tahun 2000-2020, Malaysia cuma mendapat 8% daripada keseluruhan FDI yang masuk ke rantau ini.

5. Umumnya, pengeluaran produk dan perkhidmatan yang bernilai ditambah tinggi di dalam negara, serta penggunaan teknologi tinggi dan automasi, adalah masih rendah. Kebergantungan kepada buruh asing yang lebih murah telah memberi kesan negatif kepada usaha memodenkan pengeluaran.

6. Isu-isu struktur dalam ekonomi ini menjadi antara punca kita terperangkap dalam middle-income trap, dengan izin, atau perangkap pendapatan sederhana.

7. Gaji meningkat dengan amat perlahan. Pada masa yang sama, kos sara hidup terus meningkat dari tahun ke tahun. Apabila gaji meningkat dengan perlahan dan kos sara hidup meningkat dengan lebih cepat, maka rakyat mula merasai tekanan kos sara hidup.

Tuan Yang Di-Pertua,

8. Wawasan Kemakmuran Bersama 2021-2030 (WKB2030) dilancarkan oleh Perdana Menteri ke-7 pada 5 Oktober 2019 sebagai kesinambungan kepada Wawasan 2020. Berbeza dengan Wawasan 2020, WKB memfokuskan kepada keberhasilan, mempunyai sasaran yang jelas serta menekankan kepada pemantauan pelaksanaan.

9. Pelbagai masalah struktur dan cabaran dalam ekonomi negara, termasuk yang selalu dibangkitkan oleh kerajaan hari ini, sebenarnya telah diambil kira sewaktu WKB2030 dirangka.

10. Tempoh 2021-2030 ini merangkumi dua Rancangan Malaysia, iaitu RMKe-12 dan RMKe-13. Wawasan ini telah menjadi asas pembangunan ekonomi negara dibawah Perdana Menteri ke-7, ke-8 dan ke-9. RMK ke12 juga telah diselaraskan dengan WKB2030.

11. Soalan saya, adakah Wawasan Kemakmuran Bersama ini akan terus menjadi asas kepada pembangunan negara di bawah kepimpinan Perdana Menteri ke-10? Sekiranya tidak, mohon dijelaskan sebabnya.

PEMBASMIAN KEMISKINAN

Tuan Yang Di-Pertua,

12. Sewaktu YB Pagoh menjadi Perdana Menteri, kerajaan telah mula menyediakan satu pangkalan data tunggal melibatkan penerima pelbagai bantuan kerjaan. Perancangan ketika itu adalah untuk memastikan kerajaan mempunyai maklumat yang menyeluruh tentang bantuan dan subsidi yang diterima oleh setiap individu daripada pelbagai kementerian dan agensi secara “real time”, termasuk bantuan yang diterima di peringkat negeri.

Ini bagi memastikan tiada rakyat yang memerlukan bantuan dipinggirkan dan pertindihan bantuan dapat dielakkan. Apakah status pembangunan pangkalan data tunggal ini?

Tuan Yang Di-Pertua,

13. Dalam tawaran Perikatan Nasional untuk PRU-15, ada disebut tentang pewujudan sebuah agensi tunggal yang akan berfungsi sebagai pusat sehenti bagi menyelaras bantuan dan subsidi untuk rakyat. Dengan menggunakan pengkalan data tunggal yang lengkap, agensi ini akan dapat memastikan rakyat yang layak menerima bantuan tidak akan tertinggal. Agensi ini akan dimodelkan seperti Centrelink di Australia.

Jika sebelum ini pemberian bantuan adalah berdasarkan kumpulan pendapatan, B40, M40 dan T20, melalui agensi ini setiap keluarga yang memerlukan bantuan akan dinilai secara lebih menyeluruh, bukan sekadar berdasarkan pendapatan isi rumah mereka semata-mata. Ini boleh mengelakkan keadaan dimana isi rumah M40 yang amat memerlukan tercicir daripada menerima bantuan.

Adakah kerajaan bercadang untuk menubuhkan sebuah agensi sehenti yang mempunyai fungsi seperti yang dinyatakan ini?

14. Selain itu, sewaktu Unit Perancang Ekonomi di terajui oleh menteri sebelum ini, Dato’ Sri Mustapa Mohamed, Program Pembasmian Kemiskinan Tegar Tahun 2022-2025 telah diperkenalkan. Program Pembasmian Kemiskinan tegar ini akan menggunakan pendekatan kumpulan sasar berasaskan isi rumah, komuniti atau hibrid.

Selanjutnya, Program ini akan memberi tumpuan kepada pelaksanaan aktiviti penjanaan pendapatan, pembangunan kapasiti dan kapabiliti serta minda yang sesuai berdasarkan potensi lokaliti serta profil peserta. Adakah program ini masih diteruskan dibawah kerajaan baharu? Jika tidak, mohon penjelasan Menteri.

TADBIR URUS NEGARA

Tuan Yang Di-Pertua,

15. Saya ingin menyentuh tentang tadbir urus negara, khususnya berkaitan pemusatan kuasa kepada seorang individu bagi pengurusan kewangan negara. Kita seharusnya mengambil iktibar daripada pelbagai skandal kewangan maha besar yang berlaku pada zaman kerajaan Barisan Nasional, khususnya di bawah pimpinan Perdana Menteri ke-6.

16. Menyedari kesan buruk akibat pemusatan kuasa ini, ramai sahabat kita dalam PH ketika berada di blok pembangkang telah memperjuangkan supaya Perdana Menteri tidak turut memegang jawatan sebagai Menteri Kewangan. Antara yang lantang menyuarakan perkara ini adalah YB Pandan, YB Segambut dan YB Kota Raja.

17. Selain itu, di bawah Janji 12 dalam Manifesto Pakatan Harapan bagi PRU14, disebut bahawa “Perdana Menteri tidak akan memegang jawatan Menteri lain, terutamanya Menteri Kewangan.

18. Jelas, pemimpin Pakatan Harapan sendiri dengan sedar tidak bersetuju pelantikan Perdana Menteri sebagai Menteri Kewangan. Tapi amat menyedihkan apabila YAB Tambun selaku Perdana Menteri turut memegang jawatan Menteri Kewangan, sahabat semua senyap menikus. Bukan itu saja, YAB Tambun juga memegang satu lagi portfolio, iaitu Kementerian Wilayah Persekutuan yang telah ditukar kepada Jabatan Wilayah Persekutuan.

19. Untuk rekod, Perdana Menteri terakhir yang menjadi Menteri Kewangan ialah Perdana Menteri ke-6. Perdana Menteri selepas itu, Tun Dr Mahathir, Tan Sri Muhyiddin dan Dato’ Sri Ismail Sabri tidak memegang sebarang portfolio menteri.

Tuan Yang Di-Pertua,

20. Apabila bercakap tentang kepentingan pemisahan kuasa Perdana Menteri dengan Menteri Kewangan, kita tidak bercakap tentang manamana individu. Ini bukan soal “Ooooo….tak pe, kalau YAB Tambun pegang kedua-duanya ok je”. Ini bukan soal YAB Tambun!

21. Kita perlu faham bahawa pemusatan kuasa boleh meningkatkan risiko salah guna kuasa kerana tidak ada semak dan imbang. Satu sistem tadbir urus kewangan negara yang utuh dan kukuh hendaklah diwujudkan bagi memastikan negara tercinta ini diwariskan kepada anak cucu dalam keadaan kewangannya yang baik.

22. Oleh yang demikian, saya mencadangkan agar diwujudkan satu akta yang menghalang Perdana Menteri untuk turut memegang jawatan sebagai Menteri Kewangan.

Tuan Yang Di-Pertua,

23. Kenyataan YAB Perdana Menteri dan Menteri Kewangan bahawa tidak menjadi masalah untuk melantik anak beliau sebagai Penasihat Kanan Ekonomi dan Kewangan selagi mana tidak menerima gaji adalah satu lagi isu tadbir urus yang perlu diberi perhatian.

Kenyataan sedemikian menggambarkan seolah-olah tidak salah untuk mana-mana Menteri atau Timbalan Menteri melantik anak isteri mereka sebagai penasihat di dalam kementerian selagi mana mereka tidak menerima gaji.

Oleh itu, saya memohon agar YAB Tambun menarik semula kenyataan tersebut bagi mengelakkan sebarang kekeliruan dalam konteks tadbir urus yang baik.

PENJAWAT AWAM

Tuan Yang Di-Pertua,

24. Penjawat awam adalah tonggak dalam penyampaian perkhidmatan kerajaan kepada rakyat. Saya pernah bekerjasama rapat dengan ramai penjawat awam daripada pelbagai latar belakang kepakaran dan bangsa sewaktu berkhidmat di Kementerian Pendidikan dan juga Kementerian Hal Ehwal Ekonomi.

Mereka sentiasa komited dan bersungguh-sungguh dalam melaksanakan tanggungjawab masing-masing dan berusaha memberikan yang terbaik.

25. Sebab itu, saya begitu tersentak apabila membaca tulisan seorang pemimpin Pakatan Harapan, iaitu Timbalan Ketua Menteri, Pulau Pinang, P Ramasamy.

26. Hujah Ramasamy ialah: perkhidmatan awam telah lapuk atau tepu – puncanya kerana perkhidmatan awam didominasi oleh orang Melayu – penyelesaiannya ialah untuk kerajaan PH pimpinan Tambun pecahkan dominasi tersebut.

27. Hujahan beliau adalah satu penghinaan kepada perkhidmatan awam dan juga orang Melayu! Kenyataan ini melampau dan boleh menghancurkan keharmonian negara. Adakah Kementerian Dalam Negeri telah mengambil tindakan ke atas kenyataan berbaur perkauman ini?

Selain itu, adakah kerajaan merancang untuk mengecilkan saiz perkhidmatan awam dan mengurangkan jumlah orang Melayu dalam perkhidmatan awam sepertimana yang didesak oleh Ramasamy?

Tuan Yang Di-Pertua,

28. Anggota perkhidmatan awam telah dilatih untuk melaksanakan amanah mengikut perancangan kerajaan semasa (government of the day) tanpa mengira parti mana yang menjadi pemerintah atau siapa yang menjadi Perdana Menteri. Oleh itu, kepercayaan kepimpinan kerajaan kepada anggota perkhidmatan awam adalah amat penting dalam memastikan penyampaian khidmat yang terbaik kepada rakyat.

29. Sebagaimana yang ditegaskan oleh YB Pagoh semalam, tindakan kerajaan PH-BN meletakkan beberapa orang pegawai tertinggi perkidmatan awam ke dalam “pool” atau peti sejuk adalah tindakan yang amat tidak wajar.

30. Ada juga KSU Kanan yang terbukti menjalankan tugas dengan cemerlang diletakkan di kementerian yang jauh lebih kecil dengan jawatan yang tidak setara. Saya amat bersimpati dengan apa yang berlaku kepada mereka.

31. Apakah salah mereka? Jika tidak ada kesalahan yang dibuktikan, mengapakah hukuman telah dijatuhkan lebih awal? Tindakan sebegini adalah satu kerugian kepada negara kerana khidmat dan kepakaran mereka tidak digunakan secara optimum. Tindakan tersebut adalah tidak adil kerana memberi gambaran negatif seolah-olahnya mereka telah membuat satu kesalahan yang besar atau prestasi perkhidmatan mereka amat teruk.

32. Dengan ini, saya minta Perdana Menteri mengemukakan jumlah pegawai kanan kerajaan yang ditempatkan di jawatan kumpulan (pool) mengikut gred dan senarai pegawai kanan JUSA B ke atas yang terlibat dalam pertukaran kementerian sejak kerajaan PH-BN mengambil-alih pemerintahan negara.

PENDIDIKAN

Tuan Yang Di-Pertua

33. Pendidikan merupakan antara tunjang untuk membangunkan negara pada masa hadapan. Semasa saya di Kementerian Pendidikan, antara tumpuan utama adalah mempergiatkan usaha ke arah pendigitalan pendidikan, sejajar dengan pelaksanaan MyDigital.

Tidak dinafikan bahawa pandemik Covid-19 secara tidak langsung telah mempercepatkan pendigitalan pendidikan melalui pengajaran dan pembelajaran secara dalam talian, pemeriksaan kertas SPM secara atas talian dan semakan keputusan SPM secara dalam talian.

34. KPM telahpun menyediakan draf akhir dasar pendidikan digital pada Oktober 2022 tetapi tidak sempat dibentangkan kepada Jemaah Menteri berikutan pembubaran Parlimen. Tumpuan utama dasar ini adalah untuk melahirkan generasi fasih digital dan berdaya saing. Dasar dirangka bagi memupuk bakat digital yang berpengetahuan, berkemahiran dan beretika dalam penggunaan teknologi digital.

Adakah perkara ini telah dibentangkan untuk kelulusan Jemaah Menteri? Jika tidak, bila akan dibentangkan? Bilakah dasar ini akan dilaksanakan?

35. Selain itu, bagi memenuhi keperluan pelaksanaan pendidikan digital, KPM dengan kerjasama Unit Pemodenan Tadbiran Dan Perancangan Pengurusan Malaysia (MAMPU) dan Unit Kerjasama Awam Swasta (UKAS), Jabatan Perdana Menteri akan menyediakan rangkaian akses Internet (gentian optik) dengan lebar jalur berkelajuan tinggi, KPM.Net.

Ini bagi membolehkan akses internet yang lebih menyeluruh di dalam kawasan institusi bawah KPM seperti bilik darjah, asrama, dewan, dan bilik guru. Di samping itu, peralatan ICT serta alat PdP digital yang lengkap dan sempurna juga disediakan untuk menyokong pelaksanaan pendidikan digital.

36. Sebelum pembubaran Parlimen, memorandum Jemaah Menteri berkenaan perkara ini telah sedia untuk dibentangkan bagi mendapat kelulusan Jemaah Menteri.

37. Adakah KPM akan meneruskan inisiatif KPM.Net ini? Bilakah inisiatif ini akan mula dilaksanakan? Jika tidak diteruskan, apakah perancangan KPM untuk meningkatkan akses internet di seluruh institusi Pendidikan bawah KPM.

PUTRAJAYA

Tuan Yang Di-Pertua,

38. Saya seterusnya ingin menyentuh beberapa perkara yang melibatkan kesejahteraan warga Putrajaya. Terdapat keperluan mendesak untuk kerajaan membuat penyelenggaraan ke atas kuarters kakitangan awam di Putrajaya. Jika dibiarkan terlalu lama, keadaan akan semakin teruk dan kos untuk membaik pulih akan lebih tinggi.

Saya cadangkan supaya kerajaan sediakan peruntukan khas penyelenggaraan kuarters Kerajaan Persekutuan di seluruh negara sekurang-kurangnya sebanyak RM2.5 bilion setahun untuk tempoh 2023 hingga 2025 sepertimana dalam tawaran Perikatan Nasional bagi PRU15.

39. Bagi terus memelihara kebajikan penjawat awam di Putrajaya, saya minta supaya kerajaan menambah bilangan taska dan tadika di pejabat kerajaan dan premis kuarters kerajaan. Minta Perdana Menteri kemukakan senarai taska dan tadika di pejabat kerajaan dan premis kuarters kerajaan sedia ada di Putrajaya serta jumlah enrolmen. Berapa lagi akan dibina/disediakan pada tahun 2023 dan 2024.

40. Berkaitan dengan parkir bagi penjawat awam di Putrajaya, saya mencadangkan kerajaan melalui Perbadanan Putrajaya (PPj) agar menyediakan pas khas kepada penjawat awam yang menggunakan parkir berbayar milik PPj.

Pas khas tersebut boleh menawarkan fleksibiliti penggunaan tanpa had keluar masuk setiap hari pada waktu bekerja di semua parkir milik PPj. Adakah PPj mempunyai perancangan untuk mempertimbangkan cadangan ini?.

Tuan Yang Di-Pertua,

41. Sebagai sebuah bandar terancang, saya mencadangkan agar Putrajaya dijadikan sebagai model bandar mesra warga emas dan orang kurang upaya (OKU) dengan menyediakan kemudahan bersesuaian, termasuk kemudahan riadah dan sukan yang sesuai untuk mereka.

42. Dalam konteks Pendidikan kepada anak-anak Putrajaya, saya minta supaya KPM dapat segara mengatasi masalah kepadatan murid di sekolah. Sepertima mana janji kerajaan lama terdahulu, di mana sekolah di Putrajaya perlu kekal sebagai persekolahan satu sesi.

Khusus bagi murid bekerperluan pendidikan khas (MBPK) pula, KPM hendaklah menambah bilangan kelas bagi Program Pendidikan Khas Integrasi (PPKI) supaya anak-anak bekeperluan khas ini dapat terus belajar dalam keadaan selamat dan selesa.

PENUTUP

43. Setakat ini sahaja perbahasan saya bagi Titah Diraja Kebawah Duli Yang Maha Mulia Seri Paduka Baginda Yang Dipertuan Agong sempena Pembukaan Penggal Kedua, Parlimen Kelima Belas.

Sekian, terima kasih

Datuk Dr Radzi Jidin
Ahli Parlimen Putrajaya
Naib Presiden Bersatu.


Zahid jawab 47 tuduhan esok

Bekas Timbalan Perdana Menteri Datuk Seri Ahmad Zahid Hamidi akan menjawab 47 pertuduhan terhadapnya membabitkan pertuduhan pecah amanah (CBT), rasuah dan pengubahan wang haram berhubung dana Yayasan Akalbudi (YAB), esok.

Peguam Zahid Hamidi Mohd Noh berkata anak guamnya akan menjadi saksi pertama menyatakan pendiriannya apabila perbicaraan bela diri bermula jam 9 pagi di hadapan Hakim Mahkamah Tinggi Datuk Collin Lawrence Sequerah.

Hakim sebelum ini menetapkan 39 hari untuk mendengar kes pembelaan iaitu 13 dan 15 April; 26 hingga 28 April; 23 hingga 26 Mei; 27 hingga 30 Jun; 4 hingga 7 Julai; 22, 23, 29 dan 30 Ogos; 19 hingga 22, 26 hingga 29 September, 17 hingga 20, 31 Oktober dan 1 hingga 3, 7 hingga 10 November ini.

Ahli Parlimen Bagan Datuk itu memilih untuk memberi keterangan secara bersumpah di kandang saksi dengan pihak pendakwaan diberi peluang untuk menyoal tertuduh ketika pemeriksaan balas.

Pada 24 Januari lalu, Sequerah memerintahkan Zahid membela diri atas semua 47 pertuduhan rasuah membabitkan nilai jutaan ringgit daripada YAB.

Hakim memutuskan bahawa pihak pendakwaan telah membuktikan kes prima facie terhadap Presiden UMNO selepas mengambil kira keterangan yang dikemukakan pada perbicaraan.

Bagi 12 pertuduhan pecah amanah, Ahmad Zahid, didakwa menggunakan dana YAB untuk membuat enam pembayaran kad kredit milik persendirian, polisi insurans kenderaan dan lesen motor persendirian, kiriman wang kepada sebuah firma guaman dan sumbangan kepada persatuan bola sepak Polis Diraja Malaysia (PDRM).

Bagi lapan tuduhan rasuah, Ahmad Zahid didakwa menerima suapan daripada tiga syarikat iaitu Mastoro Kenny IT Consultant & Services, Data Sonic Group Berhad dan Profound Radiance Sdn Bhd sebagai dorongan untuk dirinya sebagai Menteri Dalam Negeri ketika itu bagi membantu syarikat berkenaan mendapatkan projek MyEG.

Ahli Parlimen Bagan Datuk itu juga berdepan 27 pertuduhan pengubahan wang haram dengan membabitkan diri dalam transaksi secara langsung membabitkan pendapatan daripada aktiviti haram antara 29 Mac 2016 dan 11 April 2018.

Ahmad Zahid mula dibicarakan pada 18 November 2019 terhadap 47 pertuduhan dengan 12 daripadanya berkaitan pecah amanah, lapan tuduhan rasuah dan 27 tuduhan pengubahan wang haram, puluhan juta ringgit dana milik YAB.

Pihak pendakwaan menutup kes mereka pada 19 Mac tahun lalu dan pada 6 Disember tahun yang sama, mahkamah menetapkan hari ini untuk keputusan.

Berikut adalah kronologi kes berkenaan.

19 Oktober 2018 – Zahid didakwa buat pertama kali di Mahkamah Sesyen Kuala Lumpur atas 10 tuduhan pecah amanah dan lapan tuduhan rasuah berjumlah RM42,083,132.99 dan 27 tuduhan pengubahan wang haram berjumlah RM72,063,618.15.

14 Disember 2018 – Zahid didakwa buat kali kedua di Mahkamah Sesyen atas satu pertuduhan tambahan iaitu pecah amanah wang berjumlah RM10 juta milik Yayasan Akalbudi.

20 Februari 2019 – Zahid didakwa kali ketiga di Mahkamah Sesyen atas satu pertuduhan tambahan pecah amanah wang berjumlah RM260,000 milik Yayasan Akalbudi.

28 Februari 2019 – Mahkamah Sesyen memindahkan kes ke Mahkamah Tinggi.

22 Mac 2019 – Hakim Mahkamah Tinggi, Datuk Collin Lawrence Sequerah menetapkan 8 Julai 2019 untuk mula bicara.

3 Mei 2019 – Mahkamah Tinggi menolak permohonan Zahid supaya pasportnya yang berada dalam simpanan mahkamah, dikembalikan untuk mengerjakan umrah.

14 Mei 2019 – Mahkamah Rayuan Putrajaya menolak rayuan Zahid mendapatkan pasport untuk umrah.

23 Mei 2019 – Mahkamah Persekutuan Putrajaya menolak rayuan Zahid mendapatkan pasport untuk umrah.

18 November 2019 – Perbicaraan di hadapan Hakim Collin bermula.

2 Mac 2020 – Pihak pendakwaan memohon memulakan prosiding menghina mahkamah susulan penangguhan perbicaraan selepas peguam mewakili Zahid memaklumkan anak guamnya perlu menghadiri mesyuarat berkaitan pembentukan Kabinet bersama Perdana Menteri ketika itu, Tan Sri Muhyiddin Yassin. Pejabat Perdana Menteri mengeluarkan kenyataan tiada mesyuarat atau perjumpaan dengan pemimpin politik dijadualkan pada hari berkenaan.

3 Mac 2020 – Mahkamah Tinggi menolak permohonan pihak pendakwaan untuk memulakan prosiding menghina mahkamah terhadap Zahid, selepas Presiden UMNO itu mengemukakan permohonan maaf secara terbuka.

10 Ogos 2020 – Zahid mengaku tidak bersalah di Mahkamah Tinggi terhadap 12 pertuduhan pindaan bagi kes pecah amanah dan dua pertuduhan pindaan rasuah membabitkan dana Yayasan Akalbudi.

9 Mac 2021 – Zahid mengaku tidak bersalah atas satu pertuduhan pindaan bagi kes pengubahan wang haram.

19 Mac 2021 – Pendakwaan menutup kes selepas 53 hari perbicaraan dan mendengar keterangan 99 orang saksi.

6 September 2021 – Hujahan kes di akhir kes pendakwaan bermula.

8 September 2021 – Hakim Mahkamah Tinggi memberi amaran kepada orang ramai supaya tidak membuat komen di media sosial berkaitan perbicaraan kes berkenaan. Amaran dikeluarkan susulan pendakwaan memaklumkan kepada mahkamah bahawa anak perempuan Zahid, Datuk Nurulhidayah, membuat hantaran mengenai kes bapanya di Instagram.

7 Oktober 2021 – Zahid membuat permohonan di Mahkamah Tinggi Kuala Lumpur supaya pasportnya dikembalikan sementara bagi membolehkannya ke Munich, Jerman untuk mendapat rawatan.

11 Oktober 2021 – Hakim Mahkamah Tinggi Kuala Lumpur membenarkan permohonan Zahid mengembalikan pasportnya bagi mendapatkan rawatan di Jerman.

6 Disember 2021 – Hakim Collin menetapkan 24 Januari 2022 untuk keputusan kes di akhir kes pendakwaan.

24 Januari 2022 – Mahkamah Tinggi memerintahkan Zahid membela diri terhadap 47 tuduhan rasuah, pecah amanah dan pengubahan wang haram dana Yayasan Akalbudi.


Kes pertama cacar monyet dikesan di Argentina

Kementerian Kesihatan Argentina mengesahkan kes cacar monyet pertama dikesan di Buenos Aires, di tengah kebimbangan global peningkatan kes di Eropah dan beberapa tempat lain, lapor Reuters.

Cacar monyet kebiasaannya dikesan di barat dan Afrika tengah.

Laporan Pertubuhan Kesihatan Sedunia (WHO) mengenai wabak itu pada Sabtu mendedahkan terdapat 92 kes yang disahkan dan 28 kes disyaki cacar monyet, kebanyakannya di Eropah termasuk di Kanada, Amerika Syarikat dan Australia.

Setakat ini, tiada kes disahkan lagi dikesan di Amerika Latin.

Menurut pihak berkuasa, individu yang disyaki dijangkiti tersebut menetap di wilayah Buenos Aires melawat Sepanyol dan mempunyai gejala yang serasi dengan cacar monyet.

Pesakit tersebut berada dalam keadaan baik dan diasingkan semasa ujian dijalankan, tambah kementerian itu.


Pemilik bersama kelab komedi dibebas dengan jaminan polis

Seorang lelaki yang ditahan reman kerana disyaki melakukan aksi menyentuh sentimen sensitif dan perkauman ketika membuat persembahan di sebuah kelab komedi di Taman Tun Dr Ismail Kuala Lumpur dibebaskan dengan jaminan polis, hari ini.

Setiausaha Polis Diraja Malaysia (PDRM) Datuk Noorsiah Mohd Saaduddin berkata lelaki berusia 39 tahun itu dibebaskan kerana siasatan terhadapnya telah selesai.

Beliau berkata lelaki itu direman sehari bermula semalam bagi melengkapkan proses siasatan dan kertas siasatan polis akan dirujuk kepada Jabatan Peguam Negara untuk arahan lanjut sebaik siasatan dari semua sudut selesai.

Menurut Bernama, lelaki itu difahamkan adalah pemilik kelab komedi terbabit.

“Siasatan dijalankan di bawah Seksyen 4(1) Akta Hasutan 1948 kerana mengeluarkan kenyataan yang cenderung berunsur hasutan dan Seksyen 233 Akta Komunikasi dan Multimedia 1998 iaitu penggunaan tidak wajar kemudahan rangkaian atau perkhidmatan rangkaian,” katanya dalam satu kenyataan hari ini.

Baru-baru ini, dua rakaman video yang dipercayai memaparkan lelaki terbabit melakukan persembahan komedi di sebuah kelab komedi, tular di media sosial dan mendapat pelbagai reaksi netizen.

Rabu lalu, Timbalan Menteri Wilayah Persekutuan Datuk Seri Jalaluddin Alias berkata pihaknya turut menerima laporan berkaitan seorang individu yang didakwa sebagai pemilik premis itu yang mempermainkan serta memperlekehkan bangsa Melayu menerusi video tular persembahan di premis tersebut.

13 Julai lalu, seorang wanita didakwa di mahkamah atas pertuduhan menyebabkan suasana tidak harmoni dalam kalangan penganut agama Islam ketika membuat persembahan di sebuah kelab komedi di Taman Tun Dr Ismail di sini, manakala teman lelakinya didakwa atas dua pertuduhan membuat dan memulakan hantaran video jelik di laman sosial.

Video berdurasi 54 saat tular di media sosial menunjukkan seorang wanita mendakwa telah menghafaz 15 juz al-Quran dan kemudiannya membuang tudung dan baju kurungnya, meninggalkannya dalam pakaian yang mencolok mata dan dianggap menghina Islam.

Wanita terbabit, Siti Nuramira Abdullah, ditangkap dan didakwa di Mahkamah Sesyen Kuala Lumpur, mengikut Seksyen 298A Kanun Keseksaan kerana menghina Islam.

Teman lelaki wanita terbabit, Alexander Navin Vijayachandran, berusia 38 tahun pula didakwa di Mahkamah Sesyen Petaling Jaya atas dua pertuduhan mengguna media sosial untuk mempromosi dan memuat naik kandungan bertujuan menghina orang ramai.

Pada Ahad (10 Julai), DBKL mengumumkan penutupan sementara kelab komedi itu sementara menunggu siasatan ke atas lesen premis itu.


Covid-19 punca OPV belum siap dibina, kata KP Maritim Malaysia

Agensi Penguatkuasaan Maritim Malaysia (Maritim Malaysia) menjelaskan kelewatan penyerahan tiga kapal peronda luar pesisir (OPV) miliknya – yang sepatutnya diterima tahun lalu – adalah disebabkan pandemik Covid-19.

Ketua Pengarah Maritim Malaysia Datuk Mohd Zubil Mat Som berkata, OPV yang dibina oleh syarikat tempatan, THHE Destini Sdn Bhd itu, masih dalam pembinaan dan berada di Pulau Indah.

“Kapal OPV 1 yang sepatutnya dilancarkan ke air hari ini (13 September 2022), masih gagal dilakukan kerana kapal masih tidak berjaya dibawa ke lokasi pelancaran.

“Berikutan itu syarikat berkenaan akan mengubah cara pelancaran iaitu daripada Launching Cradle kepada sistem pelancaran ‘Air Balloon’ dan ia dijangka direalisasikan pada 10 Oktober ini.

“Sekiranya semua berjalan dengan lancar dan jika pelancaran itu dapat direalisasikan pada tarikh berkenaan, besar kemungkinan untuk kapal OPV 1 dapat diserahkan kepada pihak APMM pada awal 2023,” katanya dalam kenyataan hari ini.

Maritim Malaysia sepatutnya menerima sebuah kapal OPV pada Ogos lalu selepas kerajaan memberi lanjutan sehingga 18 bulan kepada syarikat TH Heavy untuk menyiapkan tiga kapal OPV berkenaan.

Pada 9 September lalu, bekas Menteri di Jabatan Perdana Menteri (Hal Ehwal Agama) Datuk Seri Dr Mujahid Yusof Rawa mendakwa mempunyai bukti berhubung skandal OPV itu yang didakwa berlaku ketika Ahli Parlimen Baling Datuk Seri Abdul Azeez Abdul Rahim menjadi Pengerusi Tabung Haji.

Abdul Azeez yang juga Ahli Majlis Tertinggi UMNO adalah Pengerusi Tabung Haji mulai Julai 2013 hingga kejatuhan kerajaan UMNO/Barisan Nasional (BN) pada Pilihan Raya Umum 2018.

Pada 3 September lalu, Tabung Haji berkata kepentingannya dalam TH Heavy Engineering Bhd (THHE) telah diambil alih sepenuhnya oleh anak syarikat Kementerian Kewangan, Urusharta Jamaah Sdn Bhd (UJSB), pada 2018.

THHE dilaporkan bertanggungjawab untuk pembekalan, penghantaran, ujian dan pentauliahan OPV kerana ia telah dianugerahkan kontrak bernilai RM739.9 juta untuk projek itu pada 2017, sedangkan mereka tidak mempunyai kepakaran dalam pembinaan kapal.

Mujahid juga sebelum ini mendakwa bahawa sebuah syarikat di mana THHE mempunyai usaha sama bagi memenuhi keperluan kontrak – Destini Sdn Bhd – dikaitkan dengan Barisan Nasional (BN). Destini telah meninggalkan projek OPV pada 2021, menyebabkan THHE terpaksa membeli semula 51 peratus saham daripada mereka.

Mengulas lanjut, Mohd Zubil berkata, dua lagi kapal iaitu OPV 2 dan OPV 3 akan diserahkan kepada pihaknya secara berperingkat.

“Kita berharap ketiga-tiga kapal peronda ini dapat disiapkan dan diserahkan kepada pihak Maritim Malaysia dengan kadar segera walaupun ia sudah dua tahun melewati dari tarikh asal penyerahan.

“Ketiga-tiga kapal OPV ini amat diperlukan oleh pihak Maritim Malaysia pada masa kini bagi menguatkuasakan undang-undang di dalam perairan negara,” katanya.


Dr Mahathir tolak rayuan DAP supaya sokong MoU kerajaan

Rayuan pemimpin veteran DAP, Lim Kit Siang agar Tun Dr Mahathir Mohamad dan parti diterajuinya, Pejuang supaya menyokong Memorandum Persefahaman (MoU) dengan kerajaan ditolak dengan tegas bekas Perdana Menteri itu.

Dr Mahathir menyifatkan perjanjian antara blok pembangkang, Pakatan Harapan (PH) dan kerajaan itu terdapat unsur ‘rasuah’ dan ia akan membataskan parti pembangkang dalam membuat kritikan terhadap kerajaan.

“Kita dapati bahawa kalau kita ambil bahagian kerana kita dapat pulangan tertentu, itu bagi kita tak sesuai kerana dia nampak seolah-olah ada unsur rasuah di situ.

“Iaitu kami akan sokong kalau kamu bagi sekian-sekian kepada kami,” katanya dipetik dalam satu sidang media di Langkawi hari ini.

Jelasnya, langkah tersebut juga bertentangan dengan sistem demokrasi apabila parti pembangkang tidak lagi mempunyai kebebasan dan ia berbeza dengan pendekatan kerajaan perpaduan yang pernah dicadangkannya sebelum ini.

“Lainlah kalau kita ada unity government. Unity government bukan perjanjian tetapi semua orang ada kuasa yang sama,” katanya lagi.

Tambahnya lagi, sekiranya kerajaan mahu memberikan sebarang kemudahan, ia seharusnya diberikan kepada semua Ahli Parlimen pembangkang dan bukan memilih untuk memberi kepada mereka yang berjanji untuk menyokong kerajaan sahaja.

“Jangan ada pilih orang yang berjanji sokong sahaja yang kita nak bagi. Sebab itu pihak Pejuang kita buat keputusan tidak akan terlibat.

“Kita akan bebas dan kita akan jadi pembangkang dan tidak ada perjanjian dengan kerajaan untuk ‘quid pro quo’, kita bagi, dia bagi,” katanya.

Beliau turut mendakwa partinya tidak diundang dalam perbincangan antara kerajaan dan PH sebelum MoU itu ditandatangani.

Semalam, Kit Siang menggesa supaya Warisan, Pejuang dan Muda yang berada dalam kem Dr Mahathir itu mengikut jejak yang diambil PH yang bersetuju untuk melakukan gencatan politik demi masa depan rakyat Malaysia.

“Saya berharap Warisan, Pejuang dan Muda menyokong dan menandatangani MoU CSR (reformasi-perbekalan-kepercayaan) dengan Perdana Menteri untuk masa depan yang lebih baik bagi semua rakyat Malaysia,” katanya.

PH dan kerajaan menandatangani MoU Transformasi dan Kestabilan Politik yang berlangsung di Parlimen pada 13 September lalu.

MoU berkenaan yang membentuk satu kerjasama ‘dwipartisan’ dengan menjulang semangat Keluarga Malaysia, mempunyai enam agenda merangkumi pemerkasaan pelan Covid-19, transformasi pentadbiran, pembaharuan Parlimen, kebebasan institusi kehakiman, Perjanjian Malaysia 1963 (MA63) dan pembentukan jawatankuasa pemandu.

Untuk rekod, tawaran kerjasama tersebut sebelum ini pernah dibuat oleh Tan Sri Muhyiddin Yassin sebelum meletak jawatan tetapi ditolak mentah-mentah pembangkang.

Hanya dengan kerajaan baharu diterajui UMNO sahaja Ketua Pembangkang Datuk Seri Anwar Ibrahim tunduk dan menerima tawaran MoU tersebut, begitu takut beliau kepada UMNO sehingga mengadaikan prinsip perjuangannya sebelum ini.